ТЫВА РЕСПУБЛИКАНЫҢ ƟƟРЕДИЛГЕ БОЛГАШ ЭРТЕМ ЯАМЫЗЫ

НАЦИОНАЛ ШКОЛАЛАР ХƟГЖҮДЕР ИНСТИТУТ

**Ниити ѳѳредилге черлеринге**

**кол ниити ѳѳредилгениң «Тѳрээн (тыва) дылга»**

**ЧИЖЕК АЖЫЛЧЫН ПРОГРАММАЗЫ**

**(5-9 класстар)**

**Ниити ѳѳредилге черлеринге**

**ортумак (долу) ниити ѳѳредилгениң «Тѳрээн (тыва) дылга»**

**ЧИЖЕК АЖЫЛЧЫН ПРОГРАММАЗЫ**

**(10-11 класстар)**

**КЫЗЫЛ - 2019**

ББК83.3 С(Тув)

Т 59

Тыва Республиканың Ɵөредилге болгаш эртем яамызының Национал школа хөгжүдер институдунуң Ɵөредилге-методиктиг чөвүлели сүмелээн.

Тургузукчулары: *К.Б. Доржу* филология эртемнериниң кандидады, доцент, НШХИ башкырыкчы эртем ажылдакчызы; *Ч.А. Сарыглар* Кызылдың 9 дугаар гимназиязының дээди категорияның башкызы.

Р Е Ц Е Н З Е Н Т И Л Е Р И:

*Н.Д. Сувандии*; филология эртемнериниң кандидады, доцент; *М.Н. Ооржак,* дээди категорияның тыва дыл, чогаал башкызы

Эртем талазы-биле редактору: *М.В. Бавуу-Сюрюн,*  филология эртемнериниң кандидады, профессор

**Тѳрээн (тыва) дыл. Кол ниити өөредилге. Чижек ажылчын программа.**/ тургузукчулары К.Б. Доржу, Ч.А. Сарыглар. – Кызыл: НШХИ, 2019. – 54 ар.

* Тургузукчулары: К.Б. Доржу, Ч.А. Сарыглар, 2019

**КОЛ НИИТИ ƟƟРЕДИЛГЕ**

**Кол ниити ѳѳредилгениң «Тѳрээн (тыва) дыл» эртеминге**

**чижек ажылчын программа**

**ТАЙЫЛБЫР БИЖИК**

**Чижек программаның ниити характеристиказы**

Кол ниити ѳѳредилгениң тѳрээн дылга чижек программазын Федералдыг күрүнениң ѳѳредилге стандартының негелделеринге дүүштүр тургускан (РФ-тиң Ɵѳредилге яамызының дужаалы, декабрь 17, 2010, № 1897). Ол ышкаш Ийиги салгалдың федералдыг күрүне стандартында кѳрдүнген Ниити ѳѳредилгениң утка-шынарының үндезин өзээнге болгаш Кол ниити ѳѳредилгениң түңнелдериниң негелделеринге даянган *“Примерные программы по учебным предметам. Русский язык. 5-9 классы.”* (2010)деп программаны үндезин кылдыр алган болгаш Россияның Өөредилге болгаш эртем яамызының 2014 чылдың декабрь 29-та үндүргени 1644 дугаарлыг база 2015 чылдың декабрь 31-те үндүргени 1577 дугаарлыг дужаалдарында көрдүнген өскерилгелерни өөренип көрген. Ук материалдарда эге ниити ѳѳредилгениң чижек программазын уламчылаар болгаш кол ниити ѳѳредилгени улам сайзырадырының бүгү талалыг кылдыныгларын боттандырар программазының кол идеяларын болгаш дүрүмнерин, тыва дылдың онзагай демдектерин барымдаалавышаан, тургускан.

ƟФКС кииргени-биле школа назыны четпээн уруглар, эге болгаш кол ниити өөредилгениң тыва дылды ѳѳредириниң чугула принциптеринге оларның чада аайы-биле үзүктел чок болгаш сырый харылзаалыы хамааржыр. Ук ажылчын программада ѳѳреникчилерниң кол ажыл-чорудулгаларының хевирлерин улам сайзырадыры кѳрдүнген. 5-9 класстарның ѳѳреникчилериниң интеллектуальдыг болгаш эмоционалдыг талаларында элээн ѳскерилгелер болуп, сайзырап турар үези болур. Элээди уругларның делегей кѳрүүшкүнү делгемчип, боттарының үзел-бодалын илередип, бот-тускайлаң ажылдап, чогаадыкчы идекпейи чоорту бедип бар чыдар. Ынчангаш тус эртемни оларның онзагайларын барымдаалап тургускан.

Чижек программа башкының ажылчын программазын тургузарынга кол үндезин болур. Ажылчын программалар болгаш ѳѳредилге номнарының тургузукчуларынга ѳѳредилге курузунуң ѳскерилбес ѳзек (албан ѳѳредир) кезээн бо чижек программада айыткан, ынчалза-даа авторлар боттары ѳѳреникчилерниң шиңгээдип алган билиглер, мергежилдер, чаңчылдарының деңнелиниң аайы-биле таарыштыр ѳскертип кылып алганы ѳѳредилге материалын ажыглап болур. Ук материалдарның утказын делгемчидип азы кезектерге (модульдарга) чарып ѳѳредириниң аргаларын, уругларның хѳй янзы ажыл-чорудулгазының хевирлерин тып, ѳѳреникчилерни сайзырадыр, кижизидер, ниитилелдиң негелделеринге чаңчыктырарын сүмелеп турар. Аңгы-аңгы хевирниң болгаш угланыышкынның ѳѳредилге черлеринге (лицей, гимназия, кайы-бир эртемни хандыр ѳѳредир школаларга дээш о.ѳ) ук программага даянып кылдынган ажылчын программаларны ажыглап болур.

Чижек программада кол школага эге ниити ѳѳредилгеде уругларның шупту ажыл-чорудулгазының хевирлерин улаштыр сайзырадыры кѳрдүнген. Кол школаның тыва дылга программазын база 5-9 класстарның уругларының психологтуг байдалын, назы-харын барымдаалап тургускан.

Ук программада тыва дыл курузунуң аңгы-аңгы чадаларында ѳѳредилгениң сорулгаларының аайы-биле уругларның метапредметтиг, предметтиг, бот-тускайлаң түңнелдерин канчалдыр чедип алыр аргаларын айыткан.

**Чижек программа беш кезектен тургустунган:**

* «Тыва дыл» эртеминиң кол ниити ѳѳредилгениң сорулгаларын чедип алырынга киирер үлүг-хуузу; эртемниң ниити характеристиказы, ѳѳредилге планында туружун айыткан «Тайылбыр бижик»;
* “Тыва дыл” эртеминиң кезектериниң аайы-биле өөренир чүүлдери болгаш билиглерин киирген “Кол утказы”;
* «Тыва дыл» эртемин ѳѳренгениниңбот-тускайлаң, метапредметтиг, предметтиг түңнелдери;
* «Тыва дыл» курузунда 5-9 класстарга кѳрдүнген чижек темаларны, оларның аайы-биле уругларның ажыл-чорудулгазының кол хевирлерин; класс бүрүзүнге эртемни каш шакка ѳѳредирин чижеглей хуваап тургускан «Чижек темалыг планнаашкын»;
* Амгы үеде «Тыва дыл» эртеминиң башкылаашкынын экижидеринге ажыглаар кѳргүзүг болгаш немелде материалдарны, техниктиг дериг-херекселдерни айыткан «Эртемниң өөредилге-методиктиг болгаш материал-техниктиг хандырылгазы».

**“Төрээн (тыва) дыл” эртеминиң кол ниити өөредилгениң сорулгаларын чедип алырынга киирип турар ужур-дузазы**

**Тыва дыл** – тыва чоннуң төрээн дылы, *тыва* этностуң төлээлериниң харылзажылга дылы. Ол ышкаш 1990 чылдың “Тыва АССР-ниң дылдарының дугайында”, 2003 чылдың “Тыва Республиканың дылдар дугайында” болгаш 1991 чылдан бээр Тыва Республиканың үндезин хоойлузунда орус дыл-биле чергелештир тыва дыл күрүне дылы кылдыр хүлээп алдынган. РФ Конституциязында болгаш дылдар дугайында хоойлуда Россияның чоннарының дең эргелиин магадылаан. “Тыва Республикада өөредилге дугайында Хоойлузу” (1996, 2014) ук эргелерни тодаргайы-биле амыдыралга боттандырарының оруктарын айыткан.

Россия Федерациязының хөй санныг чоннарының аразында түрк дылдыг чоннарның төлээзи болур тыва чоннуң төрээн дылы.

Тыва дыл өөредилге, культураның хөй янзы адырларында база ниитилел амыдыралында калбаа-биле ажыглаттынмышаан, дараазында хүлээлгелерни күүседип турар:

* тыва чоннуң салгалдарының аразында харылзажылганың база бир аргазы;
* тыва улустуң байлак аас чогаалының болгаш тыва чечен чогаалдың хөй янзы жанрларының шыгжаттынып, кадагалаттынып турар дылы;
* өске эртемнерни шиңгээдип алырынга өзек болбушаан, уругларның бүгү талазы-биле сайзыраарының кол ѳзээ;
* эртемде чаа ажыдыышкыннарның база амгы эртем, тѳѳгү, уран чүүл база культураның хөй аңгы хевирлерин (жанрларын) дамчыдар байлаа;
* орус болгаш бүгү делегейниң чечен чогаалының болгаш эртем ажылдарының орус дылдан тыва дылче очулгазының дылы;
* амгы үеде нептереп турар массалыг чепсектер болгаш Интернет четкизинде информация, медээлерни дамчыдар болгаш чыырының кол аргазы болур.

Төрээн (тыва) дылынга тода, шын база хостуг чугаалажып билири тыва кижиниң бүгү талалыг сайзыралынга, амыдырал-чуртталгазынга, ажыл-агыйынга, эртем-өөредилгезинге чедиишкинниг болурунуң магадылалын берип турар. Ынчангаш тыва уругларга орус дыл-биле деңге төрээн дылын билири чугула болганда, ону школа назыны четпээн (уруглар садтарынга) болгаш эге, ортумак база дээди өөредилге черлеринге бедик деңнелге сонуурганчыг кылдыр өөредир. Национал школа тыва улустуң аас чогаалын болгаш тыва чечен чогаалдың байлаан таварыштыр сѳс курлавырын байыдып, тѳрээн дылынга арыг, чараш, хостуг, албадал чокка чугаалап билир кылдыр келир үениң салгалын ѳѳредип чаңчыктырыр.

**Кол школага (5-9 класстарга)** тѳрээн (тыва) дылды ѳѳредириниң **сорулгалары:**

* Иштики сагыш-сеткили байлак, бот-медерели бедик, Россияга, ооң иштинде төрээн Тывазынга бердинген, шынчы; төрээн тыва дылынга ынак болгаш ону эки билир, хүндүлээр хамаатыны кижизидери;
* тѳрээн дылын культураның болуушкуну кылдыр үнелеп көрүп, ону хүн бүрүде амыдыралга харылзажылганың азы ниитилелде харылзаа тударының кол аргазы деп медереп билип, ажыглаар кылдыр кижизидери.
* төрээн дылы кижиниң эртем болгаш өөредилгениң аңгы-аңгы адырларынга билиг чедип алырының кол аргазы болурун;
* ниитилелде мораль-этиктиг негелделерни, дылдың эстетиктиг үнезин медереп билириниң база кол аргазы кылдыр билиндирери;
* дыл системазының тургузуун, ону ажыглаарының дүрүмнерин, чугааның аянын болгаш литературлуг тыва дылдың кол негелделерин шиңгээттирери;
* дылдың болуушкуннарын танып билирин, оларны сайгарып, деңнеп, дүүштүрүп, бѳлүктеп, үнелеп билир арга-дуржулгазын сайзырадыры;
* аас болгаш бижимел чугаа культуразын сагыырын, чугаа чорударының хевирлерин, аңгы-аңгы байдалдарга дылды ажыглаарын, чугаа этикединиң негелделерин шиңгээттирери;
* бодунуң ажыглап турары (потенциалдыг) сѳс курлавырын улам байыдары; чугаада ажыглаттынып турар грамматиктиг аргаларның хемчээлин делгемчидери;
* чедип алган билиглерин, мергежил, чаңчылдарын ѳѳредилге ажыл-чорудулгазынга болгаш хүн бүрүде амыдыралынга чугаа чорудуп тура, ажыглаар аргаларын улам байыдып сайзырадыры дээш о.ѳ.

**5-9 класстарга түннел хыналда ажылдар азы түңнел аттестацияның хевирлери**

Кол ниити ѳѳредилге черлерин доозуп турда, регионалдыг түңнел хыналда ажылдарны кылдырары албан, а түңнел күрүне аттестациязын доозукчуларның шилип алганы-биле дужаар. 9 класстың доозукчуларынга регионалдыг түңнел хыналда ажылды эдертиг хевиринге 3 шак (180 минута), а кадыының байдалы-биле кызыгаарлыг уругларга диктантыны 1 шак (60 минута) иштинде кылдырары кѳрдүнген. Тыва дылга күрүне шылгалдазын хыналда-хемчег материалдарының негелделеринге чагыртып эрттирери болгаш онаалгаларны 3 шак 55 минута дургузунда күүседир. Бо программа тыва дылга түңнел күрүне аттестациязының хыналда-хемчег материалдарын тургузарының үндезини болур.

Ниити ѳѳредилгениң национал-девискээр кезээн шиңгээдип алганының түңнелинде ѳѳреникчи ниити ѳѳредилге билиглерин, арга-мергежилин болгаш ѳѳренир ажыл-чорудулгазының аргаларын бедидип болгаш калбартыр аргалыг болур. Ниити билиглерни, арга-мергежилдерни, ажыл-чорудулганың аргаларын, культураның чугула кезээ дег, шиңгээдип алыры ѳѳреникчилерниң сайзыраар болгаш амыдырал-чуртталгага чаңчыгарының чогумчалыг байдалы болур.

**Ɵөредилге эртеминиң ниити характеристиказы**

**Кол школага** тыва дыл курузунуң сорулгазы – өөредилгеге метапредметтиг (кандыг-бир эртемниң өске эртемнер-биле холбаазынга даянып өөренири) болгаш предметтиг (тус эртемге хамаарышкан) түңнелдерни чедип алыр дээш, компетенциялар-биле ажылче кичээнгейни угландырары. Ук ажыл коммуникативтиг, лингвистиктиг болгаш культурологтуг компетенцияларның хевирлеттинеринге болгаш сайзыраарынга салдарлыг.

***Коммуникативтиг компетенция (харылзажылга компетенциязы)*** дээрге-ле чугааның янзы-бүрү хевирлерин шиңгээдип алганы, уругларның назы-харынга дүүштүр аңгы-аңгы байдалдарда шын ажыглаары. Азы, өскээр чугаалаарга, аас болгаш бижимел чугааның үндезиннерин шиңгээдип ап, дылды ажыглаарының мергежил, чаңчылдарын назы-харының аайы-биле өөредилге болгаш ажыл-агыйның өске-даа адырларынга, херек таварылгада база өг-бүлеге, чоок кижилери, эш-өөрү-биле чугаага ажыглап билири болур. Кижиниң улус-биле харылзажып билири чугааның сорулгаларын тодарадып, ооң байдалынга база чугаалажып турар кижизиниң хар-назыны, социал байдалы, туружунга таарыштыр, шын чугаалажырының эптиг аргаларын тып билиринден, херек болза, чугаалажыр аянын ѳскертип билиринден кѳстүп кээр.

Ɵѳренип турар тема бүрүзү уругларның логиктиг боданыышкынын болгаш чугаазын сайзырадырынга салдарлыг болур ужурлуг. Тыва дыл кичээлдеринге ѳѳреникчилерниң чугаазын *үш угланыышкынга* чагыртып сайзырадыр.

*Бир дугаар угланыышкын* – тыва литературлуг дылдың нормаларын шиңгээдири: шын адалганы сагып, сѳстерниң хевирлерин, сѳс каттыжыышкыннарын болгаш домактарны шын тургузары, сѳстерни ооң лексиктиг утказынга болгаш ажыглап турар стилинге дүүштүр ажыглаары. Тыва литературлуг дылдың нормаларын сагыыры дээрге-ле уругларның чугаазында тыва литературлуг дылдың нормаларынга дүүштүр хажыдыышкыннарны – диалектизмнерни болгаш жаргонизмнерни – чайладыры, боттарының чугаазында четпес чүүлдерни медереп билип, сайгарарын хайгаараары.

*Ийи дугаар угланыышкын*– уругларның сѳс курлавырын байыдары. Сѳс курлавыры школада шупту эртемнерни кайы хире шиңгээдип алганындан база хамаааржыр-даа болза, тыва дыл болгаш тыва чечен чогаал эртемнери онзагай черни ээлеп, улуг ужур-дузалыг болуп турар. Ынчангаш тыва дыл болгаш чогаал кичээлдеринге лексика-биле ажылды, хѳй словарь ажылын чорудар. Ол ышкаш уругларны словарьлар болгаш ѳске-даа тайылбыр номнарны (справочниктер, эртем ажылдары дээш о.ѳ.) ажыглап билир кылдыр ѳѳредир.

Тыва дылда ѳѳреникчилерниң сѳс курлавыры чүгле «Тыва дыл», «Тѳрээн чогаал» (5-7 класстар), «Тыва литература» (8-9, 10-11 класстар) эртемнериниң эвес, а ѳске-даа эртемнерниң болгаш класстан дашкаар ажылдарның, хемчеглерниң ачызында байыыр. Хүн бүрүде сѳс-биле ажылды чорудар, билдинмес сѳстерниң утказын тайылбырлаары-биле улуг улустан айтырып, словарьлардан дилеп-тывар ажылды чорудар.

*Үш дугаар угланыышкын* – аас болгаш бижимел чугаага бодунуң бодалын шын илередириниң мергежил-чаңчылдарын хевирлээри. Уругларның харылзаалыг чугаазын сайзырадыры дээрге-ле аас чугааның аңгы-аңгы хевирлерин шын тургузары база янзы-бүрү мергежилгелер күүседип, бижимел ажылдар-биле ажылдап тура, сѳзүглелди шын тургузары болгаш сѳстерни шын ажыглаары болур.

Тыва дыл кичээлдеринге бир кичээнгей салыр ужурлуг чүүл – уругларның улус мурнунга чүве чугаалап билиринге, кандыг-даа темага, эң ылаңгыя эртем-ѳѳредилге, культура-биле холбашкан-даа темаларга хамаарыштыр бодалын илереткен харылзаалыг аас чугаазын экижидери.

Чугаа сайзырадыр ажылдар үезинде аянныг номчулганы чедип алыры чугула. Харылзаалыг сѳзүглелди дыңнап азы аянныг номчуп тура, ында сѳстерниң үн тургузуун шын дыңнап азы тода адап билири, херек черлерге логиктиг ударениени болгаш үн доктаашкынын сагыыры; сѳзүглелдиң утказынга дүүштүр үнүн бедидип, чавызадып, дүргедедип, оожумнадып номчууру азы чугаалаары дээш о.ѳ негелделерни сагыыр.

***Дыл болгаш дыл эртеминиң талазы-биле компетенциялар (дыл болгаш дыл эртеминге хамаарышкан айтырыгларны ыяк билири)*** дылды тускай демдектер системазы болгаш ниитилел болуушкуну деп билип, азы, ында ук тускай демдектер чүнү илередип турарын база ооң система болурун болгаш дыл эртемин тускай эртем кылдыр шиңгээдип алганындан ооң кол кезектерин болгаш ѳзек билиглерин база дыл болуушкуннарын сайгарып билири. Оон аңгыда тыва литературлуг дылдың кол нормаларын шиңгээдип алганындан; өөреникчи бүрүзүнүң тус-тузунда сѳс курлавырын болгаш чугаазының грамматиктиг тургузуун байыдып, шын тургузуп билиринден база хевирлеттинер. Ук компетенция оон аңгыда уругларның сөстер болгаш фразеологтуг каттыжыышкыннарны база грамматиктиг хевирлер болгаш синтаксистиг конструкцияларны чугаага ажыглаарының нормаларын чаңгыс аайлажыдып тургузары; шын бижилге болгаш пунктуация талазы-биле (бижик демдектерин ажыглаары) билиглерин улам сайзырадып, лингвистиктиг словарьларның аңгы-аңгы хевирлерин ажыглап билиринден хевирлеттинер.

Тыва дыл башкылаашкынында чугула угланыышкынның бирээзи уругларның төрээн дылынга грамматиктиг болгаш стилистиктиг частырыгларны кылбайн, шын бижип билириниң чаңчылдарынга өөредири болур. Орфографтыг, пунктуастыг дүрүмнерже болгаш шын чугаалаарыныӊ арга-мергежилдерин хевирлээр теория айтырыгларынче; сѳстерни уткалыг кезектерге шын чарып, чугааа кезектерин ылгап, домак иштинге сѳстерниӊ холбааларын шын тургузуп билиринче кичээнгейни күштелдирер.

Бижиири нарын азы берге таварылгалар-биле ажылды доктаамал чорудуп, уруглар ук сөстерни азы морфемаларны шиңгээдип алыры-биле хөй солун аргаларны ажыглаар. Словарь азы лексика-биле ажылга дараазында онзагай аргаларны ажыглаарын сүмелеп болур: аңгы-аңгы сөстерни темалыг бөлүктерге каттыштырары; бердинген сөстер, сѳс каттыжыышкыннарындан домактар чогаадып, тургузары; чаңгыс дазылдыг сөстерниң сөстер уязын тургузары; кижи бүрүзүнүң бот-тускайлаң словарьжыгаштарын кылып ап болуру; сөстерниң тывылган угун сонуургап, ооң ужур-утказын тып, тайылбырлаары; словарьлыг диктантыларны чорудары дээш о.ө. Ындыг хевирлиг болгаш оон-даа аңгы онаалгалар азы мергежилгелер уругларның словарь-минимумун (шиңгээдип азы сактып алган турар ужурлуг) быжыглаарынга ужур-дузалыг.

Школага өөренип эртер ужурлуг тыва дылдың бүгү материалын уруглар шиңгээдип тура, орфографтыг болгаш пунктуастыг чаңчылдарын быжыглаары-биле шын бижилгениң айтырыгларын доктаамал сайгарып, сайзырадыры эргежок чугула.

Уругларның класска болгаш бажыңга ажылдарын башкының доктаамал хынап турары бир чугула чүүл болур. Оон аңгыда өөреникчилерниң частырыгларын база хыналда ажылдарын кичээнгейлии-биле сайгарары оларның билиглери болгаш чаңчылдарын тургузуп база эдериниң талазы-биле башкының чорудар ажылының бир угланыышкыны болур.

Өөреникчилерниң бот-тывынгыр ажылдаарынга тайылбыр литература-биле (справочниктер) ажылдаарынга чаңчыктырары база улуг ужур-дузалыг. Шын бижилге болгаш шын адалга база сөстерниң уткаларын, хевирлерин тодарадып, ударениезин ажыглаар талазы-биле бергедээшкиннер туруп келирге, школачыларга таарыштыр тургузуп каан тускай словарьлар болгаш справочниктер-биле ажылдап билир кылдыр уругларны башкының чоорту өөредип, чаңчыктырары чугула.

***Культура талазы-биле компетенция (культура-тѳѳгү, шажын-чүдүлге, езу-чаңчылдар талазы-биле айтырыгларны ыяк билири*)** ѳѳреникчилерниң тѳрээн дылын тыва чоннуң национал культуразының илереттинер бир хевири кылдыр медереп билири; дылдың чоннуң тѳѳгүзү-биле харылзаалыын ыяк билири. Тыва дылдың өске дылдардан онзагайларын, тыва чугаа этикедин, өске чоннар-биле харылзажып, оларның национал культуразы, төөгүзү-биле холбашкан чүүлдерни билип алыры. Тыва национал культура база ооң-биле холбашкан терминологияны, лексиктиг курлавырны эки билип, культурага хамаарышкан сѳстерниң утказын шын тайылбырлап билири болур.

Ук программаның «Чижек темалыг планнаашкын» деп кезээнде бердинген материал чүгле теория талазы-биле билиглерни алыры эвес, а оларны херек кырында амыдыралга, аас болгаш бижимел чугаазынга азы харылзажылгага шын ажыглап билирин боттандырыр. Бердинген программаның тургузуу төрээн дыл курузунуң комммуникативтиг, лингвистиктиг болгаш культура талазы-биле компетенцияларының хевирлеттинип тургустунарынче угланган. Ында тыва дыл курузунуң аңгы-аңгы чадаларында (фонетика, лексика, грамматика) ѳѳредилгениң сорулгаларының аайы-биле уругларның метапредметтиг, предметтиг, бот-тускайлаң түңнелдерин канчалдыр чедип алырын айыткан.

Чижек ажылчын программада бердинген материал уругларның чүгле дыл талазы-биле билиг чедип алырынче эвес, а оларны амыдыралга шын ажыглап билиринче угланган. Ынчангаш «Эртемниң кол утказы. Албан шиңгээдир билиглерде» курстуң кезек бүрүзү ийи аңгы блоктан тургустунган:

Бирги блокта (1), дыл болгаш чугаа болуушкуннарының утказын болгаш ажыглалын тайылбырлап турар дыл эртеминиң (азы лингвистиктиг) билиглериниң даңзызы бердинген.

Ийиги блокта (2), ук билиглерни ѳѳредирде, ажыглаар ѳѳредилге ажыл-чорудулгазының кол хевирлерин киирген.

Бо программаның эң кол угланыышкыны – ѳѳреникчилерни кандыг-даа байдалга таарыштыр бодун чаңчыктырып, улус-биле идепкейлиг харылзашпышаан, ажыл-чорудулганың кандыг-даа хевирин чорудуп, аңаа киржип шыдаптар кылдыр чаңчыктырары. Ында уругларны чүгле дыл талазы-биле эвес, ѳске-даа эртемнерни эки шиңгээдиринге белеткеп, бүгү талазы-биле сайзыраңгай хамааты кылдыр кижизидериниң чугула аргаларын айыткан.

Ɵѳреникчини бүгү талазы-биле сайзыраңгай кылдыр кижизидериниң дараазында **кол айтыкчылары (индикаторлары)** кѳрдүнген:

**1)*ѳѳредилгениң харылзаа чорудар (коммуникативтиг) бүгү талалыг кылдыныглары*** – чугаа чорударының янзы-бүрү хевирлерин билири; үежилери болгаш улуг улус-биле чедимчелиг чугаалажып билири; аас болгаш бижимел чугааны шын хүлээп ап, билип алыры; тургустунган айтырыг бүрүзүнге бодунуң бодалын, туружун тода, шын, уткалыг кылдыр илередири; харылзажылга үезинде аас болгаш бижимел чугааның ѳзек нормаларын болгаш тыва чугаа этикединиң негелделерин сагыыры дээш о.ѳ.

**2) *ѳѳредилгениң угаап шиңгээдир бүгү талалыг кылдыныглары*** – чѳрүлдээлиг айтырыгларны тургузары; барымдааларны идип үндүрери; угаап боданыышкынның логиктиг харылзаазын тургузары; тезисти бадыткаан азы аңаа удурланган бодалын илередири; библиографтыг дилээшкиннерни (немелде литературадан, Интернет четкилеринден болгаш ѳске-даа немелде тайылбыр номнардан дээш о.ѳ) чорудары, аңгы-аңгы бижимел материалдардан эргежок чугула медээни уштуп алыры (илередип тывары), чугула болгаш чугула эвес (ийиги чергениң) медээзин тодарадыры; номчулганың кайы-бир хевирин (улуг-каралап, чүгүртү, ханылап номчууру о.ѳ) сорулгазының аайы-биле шилип алыры; даап бодаашкыннарын, бодалдарын дес-дараалай тургузары; янзы-бүрү медээ дилээр арга-методтарны ажыглаары (ооң иштинде компьютерни ажыглап тургаш, дээш о.ѳ); медээлерни янзы-бүрү аргалар-биле эде тургузуп, аңгы-аңгы хевирлерге дамчыдып бээри, оларны системажыдып билири дээш о.ѳ.;

**3) *ѳѳредилгениң башкарылгалыг (регулятивтиг) хѳй талалыг кылдыныглары*** – кылыр дээн чүүлүнүң сорулгазын шын билип, аңаа дүүштүр тайылбырлап билири; кылыр дээн чүүлүнүң планын дес-дараалаштыр чорудары, херек апарганда, ону ѳскертип билири; бодунуң кылган чүүлүнге үнелелди берип, бот-хыналданы кылыры; шын эвес харыылапкан болза, ону боду шын кылдыр эдип билири дээш о.ѳ. Уругларның бүгү талазы-биле сайзыраңгай болурунуң кол ѳзээ чугаа чорударының аңгы-аңгы хевирлеринге үндезилеттинген болгаш ѳѳреникчилерниң боданып чугаалаар арга-шинээн тѳрээн дылын дамчыштыр сайзырадыр сорулгалыг тургустунган.

Тыва дылдың чаражы болгаш онзагайы ооң янзы-бүрү байдалдарга ажыглалындан эскертинер. Тыва дылга ѳѳредири чүгле дыл эртеминиң билиглерин чедип алырынче эвес, а чугаа культуразын бедидеринче, чугаалажырының ниити дүрүмнерин болгаш чугаа культуразын сагыырынче, сагыш-сеткили байлак, мѳзү-бүдүжү чаагай, эптиг-чѳптүг кижини хевирлээринче угланган болур. Ынчангаш кол школага (5-9 класстар) тѳрээн дылды ѳѳренгениниң түңнелинде ортумак (долу) школаның (10-11 класстар) болгаш ѳске ортумак тускай ѳѳредилге черлериниң ѳѳредилгезин уламчылаар. Доозукчунуң «Тѳрээн (тыва) дыл» эртеминде алган билиглери ооң ниити культуразының деңнелин кѳдүрер.

**Кол уткалыг шугумнар**

Ук программада тыва дыл курузунуң ѳѳреникчилерниң коммуникативтиг болгаш дыл, культура талазы-биле компетенцияларының хевирлеттинип тургустунарынга ужур-дузалыг *үш уткалыг шугумну* айыткан:

* Коммуникативтиг компетенцияның хевирлеттинерин хандырып турар утказы;
* Дыл талазы-биле компетенцияның хевирлеттинерин хандырып турар утказы;
* Культура талазы-биле компетенцияның хевирлеттинерин хандырып турар утказы;

*Бир дугаар уткалыг шугум* чугаа чорударының мергежил-чаңчылдарының чайгаар хевирлеттинеринге салдарлыг «Чугаа болгаш чугаа чорудары», «Чугаа чорудулгазы», «Сѳзүглел», «Дылдың ажыглалының аайы-биле хевирлери» деп кезектерден тургустунган. Оларны ѳѳренген соонда, уругларның улус-биле харылзажырының мергежил-чаңчылдары ала чайгаар хевирлеттинип, сайзырап кээр;

*Ийи дугаар уткалыг шугумда* дылдың тургузуун болгаш дылдың кезиктериниң ажыглалының онзагайларын кѳргүскен «Дыл дугайында ниити билиглер», «Фонетика болгаш орфоэпия», «Графика», «Лексикология болгаш фразеология», «Морфемика болгаш сѳс чогаадылгазы», «Морфология», «Синтаксис», «Чугаа культуразы», «Орфография болгаш пунктуация» деп кезектер кирип турар;

*Үш дугаар уткалыг шугумда* тѳрээн дылдың тыва улустуң тѳѳгү болгаш культура-биле харылзаазын кѳргүзүп турар «Дыл болгаш культура» деп кезек кирип турар.

Кѳрдүнген уткалыг шугумнар аразында чардынмас харылзаалыг болгаш демнежилгелиг. Курстуң кезек бүрүзүн сайгарып кѳргеш, ѳѳреникчилер чүгле херек билиглерни, эң-не чугула мергежилдер болгаш чаңчылдарны шиңгээдип алыр эвес, чугаа чорударының аргаларын улам делгемчидер, чугаалажырының аңгы-аңгы чаңчыл-мергежилдерин сайзырадыр болгаш тѳрээн дыл дээрге катаптаттынмас национал-культурлуг болуушкун деп билип алыр. Ынчангаш курстуң кезектериниң дес-дараалашкаа болгаш ѳѳредир шактарның хемчээлиниң чижеглей бердингени ооң чижек программа болуп турарында.

**Ɵѳредилге планында «Тыва дыл» эртеминиң туружу**

Тыва Республиканың девискээринде тыва дыл орус дыл-биле чергелештир күрүне дылы кылдыр хүлээп алдынганын болгаш 2018 чылдың август 3-те үнген “Россия Федерациязында ѳѳредилгениң дугайында” хоойлуда ѳскерилгелерни барымдаалап, тыва дылды Тыва Республиканың өөредилге черлеринге өөредири көрдүнген.

Регионалдыг ѳѳредилге планында төрээн (тыва) дылды неделяда 3 шаккаѳѳредип болур,ооң иштинде 1 шактытус эртемнерни шынарлыг өөредири-биле ѳѳредилге чериниң шиитпири-биле үлээр кезээнден алырын сүмелеп турар. Ынчангаш бо программаны дараазында шактарга ѳѳредип болур кылдыр чижеглей кылган: 5 класска – 102 шак, 6 класска – 102 шак, 7 класска – 102 шак, 8 класска – 68 шак, 9 класска – 34 шак. Бо программада ниитизи-биле 5-9 класстарга – 408 шакка өөредир кылдыр киирген.

**“ТЫВА ДЫЛ” ЭРТЕМИН ƟƟРЕНГЕНИНИ**ң **ТҮ**ң**НЕЛДЕРИ**

**Кол школаның доозукчуларының** тыва дылдың программазын шиңгээдип ап азы чедип алыр ужурлуг түңнелдери:

**Бот-тускайлаң түңнелдер:**

* тѳрээн чуртунга ынак, ол дээш сагыш човаары, хѳй аймак чоннуг Россияныӊ тѳѳгүлүг эрткен болгаш амгы оруун, ооӊ чурттакчыларыныӊ тѳрээн дылын хүндүлээри, оларныӊ салым-чолунга хамаарылгалыын угаап билири, Ада-чуртунуӊ мурнунга харыысалгалыг болуру;
* бодунуӊ кайы аймакка хамаарылгалыын, чонунуӊ болгаш чуртунуӊ тѳѳгүзүн, дылын, культуразын билири; бодунуӊ чонунуӊ болгаш кижи тѳрелгетенниӊ культурлуг ѳнчүзүнүӊ үндезиннерин билири;
* Россияныӊ болгаш делегейниӊ чоннарыныӊ тѳѳгүзүнге, культуразынга, шажын-чүдүлгезинге, езу-чаӊчылдарынга, дылынга болгаш ыдык-сүзүктеринге хүндүткелдиг, сагыш-сеткилинден эки хамаарылгалыг болуру;
* кижиниң интеллектуалдыг болгаш чогаадыкчы салым-чаяанын база мѳзү-бүдүш шынарларын хевирлеп, сайзырадырынга школага өөредилге үезинде тѳрээн дылын дамчыштыр шиңгээдип алырын медереп билири, билиг чедип алырынга ук дылдың ужур-утказын тодарадыры, ону тыва чоннуң ыдыктыг, үнелиг эртинелериниң бирээзи деп медереп билири;
* чүве билип алырынга сундулуг, бодун сайзырадырынга болгаш билиин бедидеринге сонуургалдыг болуру;
* бодунуӊ сонуургалыныӊ аайы-биле мергежилин медерелдиг шилиири;
* бодунга таварышкан моралдыг бергедээшкиннерни ажып эртип шыдаары; бодунуӊ кылдыныглары дээш, харыысалгалыг болуру (чаагай мѳзү-бүдүштү хевирлээри, ѳске улустуӊ шажын-чүдүлгезин, амыдыралче кѳрүжүн хүндүлээри, кижиниӊ амыдыралында мѳзү-бүдүш, чүдүлге, ѳг-бүле болгаш ниитилел деп билиглерниӊ ужур-утказын билири дээш о.ѳ);
* ѳѳредилгеге харыысалгалыг болурун хевирлээри; күш-ажылга ынак, хѳй-ниитиниӊ чугула ажыл-херээнге киржип билир дуржулгалыг болуру;
* кижиниӊ болгаш ниитилелдиӊ амыдыралынга ѳг-бүлениӊ ужур-дузазын медереп билири; ѳг-бүлениӊ амыдыралыныӊ ыдыктыг чүүлдерин бодунга сиӊирип, чоок кижилерин хүндүлеп, олар дээш сагыш човап билири;
* делегейде кижилерниӊ социалдыг, культурлуг амыдыралдыӊ болгаш дылыныӊ, иштики культуразыныӊ байлаан барымдаалавышаан, бодунуӊ делегей кѳрүүшкүнүн амгы үениӊ эртеминиӊ, ниитилел практиказыныӊ деӊнелинге дүүштүр хевирлеп шыдаары;
* ѳске кижиге, ооӊ бодалынга, делегей кѳрүүшкүнүнге, культуразынга, дылынга, чүдүлгезинге, боттуг туружунга хүндүткелдиг хамаарылгалыг болуру;
* ѳске кижи-биле чугаалажып, ооӊ-биле билчип ап шыдаары;
* ниитилелдиӊ чурумунга чагыртып билир;
* назы-хар аайы-биле школаныӊ бот-башкарылгалыг ажыл-херээнге киржип билири;
* чаагай амыдыралчы дуржулгага даянып, кадык болгаш айыыл чок амыдыралды тудуп шыдаары; берге байдалдарда дузаны кадары;
* Россияныӊ болгаш делегейниӊ чоннарыныӊ уран чүүлүн болгашчогаадыкчы ажыл-чорудулгазын таварыштыр эстетиктиг мээ-медерелин сайзырадыры, чараш чүүлдүшиӊгээдири (аӊгы-аӊгы чоннарныӊ езу-чаӊчылдарын илереткен чечен чогаалдарны сайгарары, кижиниӊ иштики делегейиниӊ чаражын тодарадыры, чогаалдарны номчуксаары, чуруктарны кѳрүксээри дээш о.ѳ);
* экологтуг культураныӊ үндезиннерин хевирлээри (бойдусту шинчилээри, кѳдээ ажыл-агыйны билири, бойдусту чуруп кѳргүзери, аян-чорук кылыры, бойдусту камгалаары);
* тыва дылдың эстетиктиг дээштиин, үнезин медереп билири; тѳрээн дылынга ынак болгаш ону хумагалап, хүндүлеп, ол дээш чоргаарланыры; ону национал культураның кезээ кылдыр билип, арыг эдилээри; тыва чоннуң национал культура талазы-биле арга-дуржулгазын, билиглерин азы ук культура-биле холбашкан бүгү чүүлдерни школадан төрээн дылын дамчыштыр шиңгээдип алыр дээрзин медереп билири;
* дылдың байлак сѳс курлавырын болгаш грамматиктиг аргаларын бодунуң бодалдарын болгаш сагыш-сеткилин хостуг илередирде четче ажыглап шыдаары; бодунуң чугаа-домаан хайгаарап, сайзырадып, экижидеринче чүткүлдүг болуру.

**Метапредметтиг (эртем бүрүзүнден чедип азы шиңгээдип алыр) түңнелдер**:

Метапредметтиг түңнелдерде ѳѳреникчилерниң **ѳске эртемнерге шиңгээдип алганы билиглер** болгаш **өөредилгениң бүгү талалыг кылдыныглары** (башкарылгалыг, угаап шиңгээдириниң, харылзажылга чорудар) кирип турар.

Өѳреникчилер номчулганың үндезиннерин хевирлээр болгаш сайзырадыр ажыл уламчылаар, янзы-бүрү медээлер-биле ажылдаарының мергежилдерин шиңгээип ап, тѳлевилелдер кылырынга, кыска шинчилел ажылдарынга киржир.«Тѳрээн чогаал», «Тыва литература», «Тываныӊ географиязы», «Тываныӊ тѳѳгүзү», «Улусчу ужурлар» дээш ѳске-даа эртемнерге улаштыр номчулганыӊ үндезиннерин быжыглаар болгаш улай хевирлээр. Номчуп билири дээрге-ле ѳѳредилгезин уламчылаарынга болгаш бот ѳѳредилгеге, хостуг үезинде номчуттунарынга, ажыл-ишчи амыдыралга белеткениринге дээш оон-даа ѳске бодунуң моон соңгаар планнарын боттандырарының аргазы болур. Доозукчуларның номчуттунары ниити делегейни болгаш бодун хүн бүрүде билип ап чоруурунга, ниитилел биле кижиниң аразында таарымчалыг байдалды тургузар харылзааларынга хереглеттинер. Ол ышкаш янзы-бүрү медээлер-биле ажылдаар мергежилдерни ѳѳреникчилер чедип алыр. Олар сѳзүглелдерни ѳскертип, системажыдып, деңнеп, сайгарып, аңаа хамаарыштыр түңнелдерни үндүрүп билир; кол болгаш артык медээлерни демдеглеп, чугула фактыларны, бодалдарны утказының аайы-биле тодарадып; медээлерниң эң кол чүүлдерин кысказы-биле план, тезистер, таблица, даяныр конспектилер хевиринге кѳргүзүп шыдаар;

Тѳрээн дылын ѳѳренип тура, тѳлевилелдер тургузар ажылдың дуржулгазын албышаан, ѳѳреникчилер боттары ажылдаарынга, идепкейлиг, харыысалгалыг болурунга бодун чаңчыктырар, ажыл чорудулгага сонуургалдыг, чедиишкинниг болур.

ӨФКС-тиң ортумак (долу) ѳѳредилгезиниң негелделеринге дүүштүрөөредилгениң бүгү талалыг кылдыныгларының үш бѳлүүн аңгылап турар:башкарылгалыг, угаап шиңгээдириниң, харылзажылга чорудар.

**Өөредилгениң башкарылгалыг (ругулятивтиг) бүгү талалыг кылдыныглары:**

1. Өѳредилгениң сорулгаларын боду тодарадыр, сорулгаларны шиитпирлээр аргаларны (күүседириниң ажылдарын) билир; ол ышкаш сонуургал оттурар болгаш аңаа идиг бээругаап шиңгээдир бодунуң ажыл-чорудулгазын сайзырадыр.

Өѳреникчи дараазында чүүлдерни кылып шыдаар:

* амгы үеде болгаш моон соңгаар планнап турар ѳѳредилгениң түңнелдерин сайгарар;
* бодунда тургустунуп турар берге айтырыгны (проблеманы) шын билир болгаш ооң иштинден эң-не чугулазын тодарадыр;
* чугула айтырыгны шиитпирлээр тайылбырны идип үндүрер, эртем даап даап бодаашкынын хевирлеп тургузар, тѳнчү түңнелди баш бурунгаар даап билир;
* бир-ле чидиг айтырыгга болгаш ооң болдунар аргаларынга үндезилээн ажыл-чорудулганың сорулгазын салыр;
* ажыл-чорудулганың кол сорулгаларын чедип алыры-биле ѳѳредилгениң аргаларын (күүседириниң ажылдарны) билир.
* дес-дараалашкак базымнарны айтытпышаан болгаш оларга даянмышаан, сорулгалыг угланыышкыннарны болгаш эң баштай айтыр үндезин ыдыктарны бадыткаар.

2. Өѳредилгениң ѳѳредилгениң болгаш угаап шиңгээдириниң эң-не чедимчелиг аргаларын медерелдии-биле шиливишаан, сорулгаларын чедип алыр оруктарның планнарын боду тургузуп шыдаар.

Өѳреникчи дараазында чүүлдерни кылып шыдаар:

* сорулгаларны чедип алырда, херек ѳѳредиглиг болгаш угаап шиңгээдир аргаларга (күүседир ажылдары) дүүштүр болгаш оларны канчаар күүседириниң базымнарын тургузары-биле эргежок чугула кылдыныгларны тодарадыр,
* ѳѳредиглиг болгаш угаап шиңгээдир чүүлдерни бадыткаар болгаш боттандырары-биле эң-не дээштиг шиитпирлиг аргаларны шилип шыдаар;
* чоокку үениң амыдыралчы планнарын тургуп билир;
* сүмелээн вариантылардан шилип болгаш сорулганы шиитпирлээр аргаларны (күүседириниң ажылдарын)/сорулгаларны чедип алыр дээш, боду аргаларны/аңаа ажыглап болур курлавырларны тывар;
* чидиг айтырыгны (тѳлевилел күүседирде, шинчилелдерни чорударда) шиитпирлээр планны тургузар;
* сорулганы шиитпирлээр ѳѳредиглиг болгаш угаап шиңгээдир аргаларны (күүседириниң ажылдарны) тыварынга тургустунуп турар бергелерни тодарадыр болгаш ону чайладыр аргаларны тывар;
* ѳске кижилерге практиктиг ажылдарны канчаар шиитпирлеп боттандырарын сүмелээн тайылбырны кылбышаан, бодунуң дуржулгазын тодаргайы-биле бижиир;
* бодунуң хууда ѳѳредилге траекториязын (угаан, күш-шыдал, мѳзү-бүдүш талазы-биле кижиниң сайзыралын, сонуургалын, чүнү кылып шыдаарын барымдаалаан ѳѳредилгениң бот-тускайлаң оруун) планнап болгаш эде тургузар;

3. Планнап турар түңнелдери-биле бодунуң кылдыныгларын деңзигүүрлээр, түңнелди чедип ап турар үеде бодунуң ажыл-чорудулгазын хайгаараар, тургустунган байдалдар болгаш негелделер аайы-биле чүвени канчаар кылырының аргаларын тодарадыр, байдалдың ѳскерилгени-биле бодунуң кылдыныгларын эдер;

Өѳреникчи дараазында чүүлдерни кылып шыдаар:

* удуртукчу башкы болгаш эш-ѳѳрү-биле планнап турар түңнелдерин болгаш бодунуң ажыл-чорудулгазын үнелээриниң негелделерин кады тодарадыр,
* планнап турар түңнелдерин болгаш бодунуң ажыл-чорудулгазын үнелээриниң негелделерин системажыдар (оларның иштинден мурнады күүседир чүүлдерни шилиир);
* ажыл-чорудулгазын үнелээри-биле аргаларны ылгап шилиир, сүмелеп турары байдалдар болгаш негелделер аайы-биле ажыл-чорудулгазынга бот- хайгааралды чорудар;
* кандыг чылдагааннар-биле чедиишкинниг болганын азы планнап алган түңнелдериниң чедимче чок болганын бадыткавышаан, бодунуң ажыл-чорудулгазын үнелээр;
* аңгы-аңгы байдалдарда болгаш/азыпланнап алган түңнелдери чедимче чок болганда, ѳѳредилгениң кылдыныгларын күүседири-биле чедимчелиг аргаларны тывар;
* план аайы-биле ажылдап тура, планнаттынган түңнелдерни чедип алыры-биле хүн бүрүнүң ажыл-чорудулгазынга эдилгелерни киирер;
* чедип алган түңнелдериниң болгаш ажыл-чорудулганың үнелел-тайылбырын база ооң тѳнчүзүнде улам эки чедиишкинниг болурунуң аргаларын сүмелээр;
* бодунуң кылдыныгларын сорулга-биле дүүштүрер, херек болза, боду частырыгларын эдер.

4. Сорулганы шиитпирлээр аргаларның күүселдезиниң шынын, бодунуң ону шиитпирлээр аргаларын үнелеп билир.

Өѳреникчи дараазында чүүлдерни кылып шыдаар:

* ѳѳредилгениң сорулгаларын шиитпирлээр аргаларны (күүседириниң ажылдарын) шын күүседириниң негелделерни тургузар;
* ѳѳредилгениң сорулгаларын чедип алырда, тааржыр аргаларны сайгарып болгаш бадыткаап билир;
* тургустунган үнелелдер болгаш бот-үнелелдиң негелделерин хостуг ажыглаар;
* ажыл-чорудулгазының сорулгазынга дүүштүр тургустунган болгаш/азы бодунуң тургузуп алганы негелделериниң аайы-биле бодунуң кылган чүүлдериниң түңнелин үнелээр;
* бодунуң иштики болгаш даштыкы ажыглап болур курлавырларга даянмышаан, шилип алганы арга-биле сорулганы чедип алырының барымдаазын кѳргүзер;
* бодунуң ѳѳредилге талазы-биле түңнелдериниң ѳзүлдезин демдеглээр болгаш сайгарар.

5. Бот-хайгаарал, бот-үнелелдиң, шиитпир хүлээп алырының болгаш ѳѳредиглиг база угаап шиңгээдир ажыл-чорудулганың медерелдиг шилилгезин боттандырарының үндезиннерин шиңгээдип алыр;

Өѳреникчи дараазында чүүлдерни кылып шыдаар:

* ѳске ѳѳреникчилер-биле бот-боттарын хынажып турар үезинде бодунуң ѳѳредиглиг болгаш угаап шиңгээдир ажыл-чорудулгазын хайгаараар болгаш сайгарар;
* херек кырында болгаш планнап турары ѳѳредилгениң ажыл-чорудулгазының түңнелдерин деңзигүүрлээр (деңнештирер) болгаш шиитпирни үндүрер;
* тургустунуп келген ѳѳредилгениң байдалдарынга таарыштыр шиитпирни үнүрер болгаш ол дээш харыысалгалыг болур;
* бодунуң чедиишкинниг азы чедиишкин чок болганының чылдагааннарын тодарадыр болгаш чедиишкин чок болган таварылгада ол байдалдан уштунар аргаларны дилеп тывар.

**Өөредилгениң угаап шиңгээдириниң бүгү талалыг кылдыныглары**

1. Билиглерни тодарадыр, түңнелдерни тургузар, дѳмейлешкек чүүлдерни айтыр, бѳлүктээр, оларны бѳлүктээриниң үндезиннерин болгаш негелделернин боду тывар, янзы-бүрү харылзааларның чылдагааннарын тодарадыр, логиктиг угаап боданыышкынны болгаш түңнелдерни кылыр;

Өѳреникчи дараазында чүүлдерни кылып шыдаар:

* кол даяныр сѳстүң ылгавыр демдектерин болгаш шынарларын илереткен ооң-биле харылзаалыг сѳстерни тывар;
* кол даяныр сѳстүң болгаш ооң-биле харылзаалыг сѳстерниң утка аайы-биле илчирбезин тургузар;
* ийи азы оон-даа хѳй чүвелерниң болгаш болуушкуннарның ниити ылгавырлыг демдектерин ылгаар болгаш оларның дѳмейлешкек чүүлдерин тайылбырлаар;
* чүвелерни болгаш болуушкуннарны бир-ле демдектериниң аайы-биле дѳмейлеп, бѳлүктевишаан, каттыштырар болгаш оларны түңнээр;
* чугула болуушкунну ѳске хѳй болуушкуннар аразындан ылгаар;
* ниити ылгавыр демдектерни ылгавышаан, чүвелерни болгаш болуушкуннарны деңнээнинге үндезилеп угаап боданыышкынны тургузар;
* болуушкуннарның чылдагааннарын тодарадыр
* янзы-бүрү бодалдарны сайгарбышаан, түңнелди кылыр; бодунуң барымдааларының шиитпирин бадыткаар.

2. Өѳредиглиг болгаш угаап шиңгээдир сорулганы чедип алыр аргаларга демдектер болгаш символдарны, модельдерни болгаш схемаларны ажыглап, тургузуп болгаш эде тургузуп билир.

Өѳреникчи дараазында чүүлдерни кылып шыдаар:

* эртемнер болгаш/азы болуушкуннар аразында логиктиг харылзааларны тодарадыр, ол харылзааларны демдектер дузазы-биле схемага демдеглээр;
* бодалганың негелдезинге болгаш/азы ону бодаар аргаларга даянып модель/схема тургузар;
* шинчилеп турар чүүлдүң ылгавыр демдектерин айытпышаан, аас-биле дамчыдар, боттуг болгаш медээ дамчыдар модельдерин тургустунган байдалдың аайы-биле сорулганы чедип алыр арга кылдыр тургузар;
* таблица, схема болгаш ѳске-даа допчулай дамчыдар хевирлерде нарын (хѳй угаланыышкынныг) медээлерни сѳзүглел хевиринче болгаш ол-ла допчулай кѳргүзер хевирже шилчидер;
* дорт, доора (каксы), удурланышкак бадыткалдарны кылыр:
* тургустунган байдалга, сорулгага болгаш/азы түннел үнелелдиң негелделеринге үндезилеп, кылган чүүлүнүң дуржулгазын болгаш ѳѳредиглиг тѳлевилелди, шинчилелди (теориялыг, дуржулгалыг) боттандырганын сайгарар/бот үнелээр.

3. Уткалыг номчулга.

Өѳреникчи дараазында чүүлдерни кылып шыдаар:

* ажыл-чорудулгазының сорулгазының аайы-биле сѳзүглелден херек медээни тывар;
* сѳзүглелдиң утказын сайгарар, ооң утказын бүрүнү-биле билир, сѳзүглелди тургузар;
* сѳзүглелде чуруттунган болуушкуннарның аразында харылзааларын тургузуп билир;
* сѳзүглелдиң кол бодалын түңнээр;
* сѳзүглелди ѳскертип эде тургузар;
* сѳзүглелдиң утказын болгаш хевирин шүгүмчүлелдиг үнелээр;

4. Бойдуска хумагалыг болур дугайында бодалды хевирлээр болгаш сайзырадыр, ону угаап шиңгээдир, коммуникативтиг, социалдыг практикага болгаш мергежил шилип алырынга ажыглаар;

Өѳреникчи дараазында чүүлдерни кылып шыдаар:

* долгандыр турар бойдуска бодунуң хамаарылгазын тодарадыр;
* экологтуг байдалдарның амылыг чүүлдерниң чуртаар черинге салдарын сайгарар;
* бойдуска хамаарылгазын чогаадыглар таварыштыр илередир.

5. Словарьлар болгаш ѳске-даа медээ тывар чүүлдерни идепкейлиг ажыглаарының культуразын шиңгээдип алыр сонуургалын сайзырадыр;

Өѳреникчи дараазында чүүлдерни кылып шыдаар:

* эң-не чугула даяныр сѳстерни болгаш хереглээн чүүлдерин тодарадыр;
* электроннуг дилеп-тывар системаны болгаш словарьларны харылзаштырып ажыглаар;
* хѳй санныг дилеп-тывар аргаларны ажылдың түңнелдиг болурунга ажыглаары-биле тургузар;
* дилээшкинниң түнелинде чедип алган түңнелдерин бодунуң ажыл-чорудулгазы-биле дүүштүрер.

**Коммуникативтиг бүгү талалыг кылдыныглар:**

1. Өѳредилгеге демнежилгелиг болгаш эш-ѳѳрү азы башкызы-биле кады ажылдажылганы организастап билир; боду хууда болгаш бѳлүк иштинге ажылдаар: кижи бүрүзүнүң туружунга болгаш сонуургалынга даянып, ниити шиитпирни тывар болгаш маргылдааны чара шиитпирлээр;

Өѳреникчи дараазында чүүлдерни кылып шыдаар:

* кады ажылдажылга үезинде кандыг-бир даалганы күүседир;
* чугаа үезинде кады чугаалажыр эш бооп шыдаар, ѳске кижиниң чугаага хамаарышкан бодалын, бадыткалдарын, фактыларын, даап бодаашкынын, маргыш чок шын чүүлүн (аксиома), шынзыдылгаларын ылгавышаан, ооң туружун хүлээп ап шыдаар;
* чугааның чедиишкинниг болурунга идиг берип турар азы аңаа шаптыктап турар бодунуң азы кады чугаалажыр кижизиниң кылдыныгларын тодарадыр;
* ѳѳредиглиг болгаш угаап шиңгээдир ажыл-чорудулга үезинде бурунгаар кѳрүш-биле кады ажылдаар харылзааларны тургузар;
* бодунуң үзел-бодалын шын, үндезинниг кылдыр бадыткаар, дискуссияга бодунуң удурланышкак бадыткал-үндезиннерни идип үндүрер, бодунуң бодалын маргылдаалыг чугаа үезинде таарыштыр эде тургузуп шыдаар;
* бодунуң бодалынга шүгүмчүлелдиг болур, бир эвес бодап турганы шын эвес болза, ону миннир болгаш эдер;
* маргылдаалыг байдалда шиитпирни таарымчалыг кылдыр ѳскертип билир;
* дискуссияга (маргылдаалыг чугаага) ниити кол бодалды ылгаар;
* бѳлүктүң мурнунга салдынган сорулганы шиитпирлээри-биле сайгарар негелделер болгаш айтырыгларны дугуржуп ап шыдаар;
* бѳлүкке ѳѳредилгениң харылзааларын тургузар (ниити сорулгаларны тодарадыр, кылыр ажылды хуваар, бот-боттары-биле дургуржуп шыдаар дээш оон-даа ѳске);
* чугаалажып турар кижизиниң талазындан чугаа үезинде билишпес/таарышпас чоруктан үнген үзүктелиишкиннерни чайладыр.

2. Харылзажылганың сорулгаларын чедип алыры-биле янзы-бүрү аргаларны бодунуң сагыш-сеткилин, бодалдарын болгаш ажыл-чорудулганы планнаар болгаш таарыштырарынга херек чүүлдерни медерелдиг ажыглап билир; аас болгаш бижимел чугааны, контекстиг чугааны билир.

Өѳреникчи дараазында чүүлдерни кылып шыдаар:

* харылзажылганы чедип алырының аргаларын тодарадыр болгаш аңаа дүүштүр чугааның аргаларын (дыңнаары, чугаалаары, бижиири, номчууру) шилип ажыглаар;
* монолог болгаш дискуссия үезинде чугаа культуразын сагыыр;
* чугаа үезинде бодунуң бодалын чугаалаар болгаш бадыткаар, ол ышкаш кады чугаалажып турар кижизиниң бодалын айтырар (сонуургаар);
* чугаа үезинде чугаалажып турар кижизи-биле дугуржуп сүмележир болгаш шиитпирни үндүрер;
* чугааның аргаларын ажыглавышаан, кымга-даа дѳмейлешпес онзагай сѳзүглелдерни тургузар;
* номчуур, бижиир аргаларны болгаш башкының удуртулгазы-биле шилип, белеткеп алганы кѳргүзүг материалдарын ажыглаар.

3. Медээ-харылзажылга технологиязын ажыглаарының талазы-биле билиин сайзырадыр.

Өѳреникчи дараазында чүүлдерни кылып шыдаар:

* медээ-харылзажылга технологиязын угланыышкынныг ажыглавышаан, ѳѳредилгениң болгаш практиканың айтырыгларыншиитпирлээри-биле информастыг курлавырларны сорулгалыг дилээр болгаш ажыглаар;
* харылзажылганың байдалынга таарыштыр бодунуң бодалдарын дамчыдарда, шын таарымчалыг медээни шилиир, тургузар болгаш ажыглаар;
* медээни этиктиг болгаш хоойлу-дүрүм негелделерин сагывышаан, ажыглаар;
* аңгы-аңгы хевирниң медээ дамчыдар курлавырларын кандыг-даа дыңнакчыга таарымчалыг кылдыр ажыглаар, медээни артык чүүлдер-биле бокталдырбайн, арыг дамчыдар, ѳскелерге хора чок болур кылдыр чугаа культуразын сагыыр;

**Предметтиг түңнелдери**

1) Тѳрээн (тыва) дылынга чугаа чорудулгазының (чугааның) бүгү-ле хевирлерин ажыглап билири:

*Дыңнаары болгаш номчууру:*

• бижимел болгаш аас дыңнадыгда медээниң утказын шын билип алыры (чугааның утказы, сѳзүглелдиң темазы, кол утказы; кол болгаш немелде медээни ылгап шыдаары);

• аңгы-аңгы стильдерниң болгаш жанрларның сѳзүглелдерин номчулганың янзы-бүрү хевирлеринге (сѳзүглелден херек информацияны дилеп-тып номчууру, чүгүртү азы улуг-каралап номчууру, таныжып номчууру, шинчилел-сайгарылгалыг номчууру) таарыштыр ажыглап билири;

• тыва дылда аңгы-аңгы стильдерниң болгаш жанрларның сѳзүглелдерин шын дыңнап билири; дыңнаарының янзы-бүрү хевирлерин (бир кижиниң тайылбыр чугаазындан болгаш аудио-, видеотехникадан сѳзүглелдиң кайы-бир кезээн шилип алгаш, дыңнаары, сѳзүглелдиң кыска утказы-биле таныжары болгаш ону тодазы-биле азы ылавылап дыңнаары) ажыглап билири;

• тыва дыл кырында информация (медээ) ап болур чүүлдерден, ооң иштинде ѳѳредиглиг компакт-дискилерден, Интернет четкизинден; янзы-бүрү словарьлардан тайылбыр номнардан (справочниктер) болгаш электроннуг шыгжамырлардан  медээлерни тып билири;

• тодаргай (бердинген) темага материалдарны тып, системажыдып билири; херек медээлерни боду тып билири; медээлерни чаартып азы ол-ла хевээр дамчыдып билири;

•  сѳзүглелдерниң утка, стилистика талазы-биле онзагайларын болгаш ажыглаан аргаларының аайы-биле дүүштүрүп болгаш деңнеп билири; литературлуг тыва дылдың шын адалгазының, лексиказы болгаш грамматиказының кол нормаларын сагыыры.

*Чугаалаары болгаш бижиири:*

• кылыр дээн ажыл-херээниң сорулгаларын (хууда болгаш эштери-биле) тодазы-биле билип, кандыг-даа ажылды чурум аайы-биле кылып, чедип алган түңнелдерин үнелеп, аас болгаш бижимел чугаага илередип билири;

• тѳрээн дылынга дыңнаан азы номчаан сѳзүглелиниң утказын даалга езугаар дамчыдып (планны тургузуп, утказын чугаалап, допчулай бижип, үнелел берип) шыдаары;

• сѳзүглелдиң утказын, кымга хамаарыштырганын, чугааның байдалын барымдаалавышаан, аңгы-аңгы хевирлерге болгаш жанрларга тургузуп шыдаары;

• аас болгаш бижимел чугаага бодунуң бодалын хостуг илередири, сѳзүглелдиң тургузуунуң негелделерин сагыыры (бодалының ужур-уткалыын, дес-дараалашкаан, харылзаалыын, темага дүүшкээн дээш о.ѳ.); номчаан, дыңнаан, кѳрген чүүлдеринге бодунуң хамаарылгазын шын илередири;

• монологтуң янзы-бүрү хевирлерин (тоожуушкун, чурумал, угаап бодааныышкын болгаш оларны холуй); диалогтуң янзы-бүрү хевирлерин: (хүндүлел аянын илередир диалог (этикетный диалог), айтырыг-харыы (диалог-расспрос), чугаалажып орар кижизин чугаа чорударынче кыйгырары, сонуургалын оттурары (диалог-побуждение), ѳске кижи-биле бодал солчуру (диалог-обмен мнениями) дээш о.ѳ.) болгаш оларны холуй ажыглап билири;

• амгы тыва литературлуг дылда шын адалганың, лексиканың, грамматиканың кол нормаларын, стиль нормаларын херек кырында ажыглап билири; бижимел чугаага шын бижилгениң, пунктуацияның кол дүрүмнерин сагыыры;

• тыва чугаа этикединиң нормаларын хажытпайн, чугаага киржип шыдаары; чугаа үезинде арын-шырайын болгаш шимчээшкиннерин эптиг болгаш шын алдынары;

• ѳѳренип азы ажыл кылып турар үезинде бодунуң хүн бүрүде чугаазын хайгаарап билири; чугааның утказының болгаш шын ажыглалының аайы-биле бодунуң дылын үнелеп билири; дылында грамматиктиг болгаш чугаа частырыгларын тып болгаш эдип билири; бодунуң тургусканы сѳзүглелин хоюглап азы эдип, ѳскертип, делгередип билири;

• бодунуң үежилериниң мурнунга улуг эвес дыңнадыг, илеткелди кылып, рефераттың утказын дамчыдып билири; маргылдаалыг, чидиг айтырыгларны бадыткалдарга даянмышаан, шиитпирлеп билири;

2) “Тыва дыл” эртеминде алган билиглерин, мергежилдерин, чаңчылдарын амыдыралга хүн бүрүде ажыглап билири; тѳрээн дылды ѳске эртемнерге билиг чедип алырының кол чепсээ кылдыр шын ажыглаары; ону ѳске-даа эртемнерде (даштыкы дыл, орус дыл болгаш чогаал дээш о.ѳ) дылдың аргаларын сайгарарынга ажыглап шыдаары;

3) долгандыр турар улус-биле харылзажып, кандыг-бир ажылды кылып тура, маргылдаалыг, чидиг айтырыглар шиитпирлээрде, эптиг чугаалажып, харылзажып билири; амыдыралчы болгаш ажыл-агыйжы чугаа үезинде тыва болгаш ниити чугаа культуразының негелделерин сагыыры.

Ол ышкаш доозукчу дараазында кол предметтиг түңнелдерни чедип алыр:

* дылдың хүлээлгелериниң дугайында, тыва дыл – Россия Федерациязында Тыва Республиканың үндезин чурттакчылары тыва чоннуң тѳрээн дылы база күрүне дылдарының бирээзи дээрзин, тѳрээн дыл болгаш чоннуң культуразының сырый харылзаалыг болурун, тѳрээн дылдың кижи бүрүзүнүң болгаш ниитилелдиң амыдыралынга ужур-дузазын билири;
* аңгы-аңгы девискээрлерде (Красноярск крайның Усинск сумузунда; Сонгу-Барыын Моолдуң Буянт аймакта Ховду, Баян-Ульгий аймакта Цэнгел, Хубсугул аймакта Цагаан-Нур сумуларында, Кыдаттың Синьцзянь-Уйгур автономнуг округта) чурттап турар *тыва* аймак чоннуң аразында харылзажыр дылының ужур-дузазын медереп билири (2010 чылдың чизези-биле тыва дылда ниитизи-биле 250 муң кижи чугаалажып турар);
* дылдың, эң ылаңгыя тыва дылдың, гуманитарлыг эртемнер системазынга болгаш ниити ѳѳредилгеде ээлеп турар туружун болгаш ужур-дузазын билири;
* тѳрээн дылдың эртем талазы-биле үндезиннерин; оларның чадаларының болгаш билиглериниң аразында харылзааларын шиңгээдип алыры;
* дыл эртеминиң кол баазалыг билиглерин болгаш ооң кезектерин шиңгээдири: дыл болгаш чугаа, харылзажыр чугаа, бижимел болгаш аас чугаа, монолог, диалог болгаш оларның хевирлери; чугааның байдалы; чугаа (чугаалажыры), эртем, публицистика, албан-херек, чечен чогаал стильдери болгаш оларның жанрлары, дылы; чугааның утка-хүлээлгелериниң аайы-биле хевирлери (тоожуушкун, чурумал, угаап боданыышкын); сѳзүглел, сѳзүглелдиң хевирлери; дылдың кол-кол кезектери, оларның демдектери болгаш чугаага ажыглалының онзагайларын шиңгээдип алыры;
* тыва дылдың лексика болгаш фразеологиязының кол стилистиктиг курлавырларын, тыва литературлуг дылдың нормаларын (шын адалганың, грамматиктиг, орфографтыг, пунктуастыг), чугаа этикединиң дүрүмнерин шиңгээдири болгаш оларны херек кырында амыдыралга аас болгаш бижимел чугаага ажыглаары;
* дылдың кол кезектерин, дылдың грамматиктиг категорияларын танып билири болгаш сайгарары, чугаага шын ажыглаары;
* сѳстүң янзы-бүрү сайгарылгаларын (фонетиктиг, лексиктиг, морфемниг, морфологтуг), сѳс каттыжыышкынының болгаш домактың синтаксистиг сайгарылгазын шын кылып, сѳзүглелдиң тургузуунуң болгаш кол демдектериниң аайы-биле, дылдың кандыг хүлээлгелерин күүседип чоруурунуң болгаш уран аргаларны ажыглаанының аайы-биле сайгарары;
* лексиктиг болгаш грамматиктиг синонимнерни ажыглаанындан кижиниң чугаазының чечен-мерген, а чечен чогаал дылының каас-чараш, байлак болу бээр аргаларын билири болгаш чугаазынга шын ажыглаары;
* тѳрээн дылдың эстетиктиг хүлээлгелерин медереп билири, чечен чогаалдың дылын сайгарып тура, чугааның эстетиктиг талазын үнелеп билири.

***Доозукчу дараазында чүүлдерни чедип алыр аргалыг болур:***

* *чугааныӊ тургустунган байдалга таарымчалыын болгаш ооӊ түӊнелинде чедип алыр дээн чүүлүнүӊ боттанганын азы боттанмаанын сайгарып билири; чугааныӊ чедимчелиг азы чедимче чок болганын медереп билир болгаш ону тайылбырлаары;*
* *бодунуӊ болгаш ѳске кижиниӊ чугаазында сѳстерниӊ шын, таарымчалыг ажыглаттынганын хайгаарап, аӊаа үнелелди бээри;*
* *дылдыӊ онзагай талаларын эскерип, танып билири;*
* *конспект, үнелел, тезис, реферат, статья, рецензия, илеткел, очерк,шынзыдылга, резюмени бижиири, интервьюну кылыры;*
* *сагыш-сеткилин, бодалдарын, күзелдерин тода илередирде, чугааны шын ажыглаары;*
* *амыдыралчы болгаш номчулга талазы-биле дуржулгазын ажыглавышаан, янзы-бүрү хевирниӊ сайгарылгаларынга киржир,бодунуӊ туружун илередир болгаш ону бадыткаары;*
* *сѳстүӊ тургустунганын тайылбырлап, тѳрел сѳстерни тургузуп билири;*
* *сѳстүӊ утказын болгаш шын бижилгезин тайылбырлаары-биле ооӊ канчаар тывылганын билири;*
* *бодунуӊ ѳѳредилгезинге сорулгаларны салыр, оларны боттандырар дээш, ѳѳредиглиг болгаш угаап шиңгээдир кандыг ажылдарны кылырын тодарадыры, таарымчалыг байдалдарны тургузар, сонуургалдарынсайзырадыры;*
* *сорулгаларны чедип алыр дээш, боду планнарны тургузар, ѳѳредиглиг болгаш угаап шиңгээдир ажылдарныӊ чорудулгазын шиитпирлээринге эӊ-не чедингир аргаларны медерелдиг шилиири.*

**ЭРТЕМНИҢ КОЛ УТКАЗЫ**

***Коммуникативтиг компетенцияның хевирлеттинерин хандырып турар утказы:***

1. **кезээ. Чугаа болгаш чугаалажып харылзажыры.**
2. Чугаа болгаш чугаалажып харылзажыры. Чугааның байдалы (чугааның сорулгазы, кандыг байдалда, кайда болуп турары, чугаалажып турар кижизиниң хар-назыны, эрге-дужаалы дээш о.ѳ). Аас болгаш бижимел чугаа. Диалог болгаш монолог. Монологтуң хевирлери (тоожуушкун, чурумал, угаап боданыышкын); монологтуң аңгы-аңгы хевирлериниң холужа бээри. Диалог, диалогтуң хевирлери (хүндүткел аянын илередир диалог, айтырыг-харыы, кайы-бир кижини чугааже хаара тудары, бодал солчуру дээш о.ѳ.).
3. Аас болгаш бижимел чугааның онзагай талаларын медереп билири; аас болгаш бижимел чугааның үлегерлерлерин сайгарары. Диалог болгаш монологту ылгап билири. Оларның аңгы-аңгы хевирлерин ажыглаары: тоожуушкун, чурумал, угаап боданыышкын (монологтуң хевирлери); хүндүткел аянын илередир диалог, айтырыг-харыы, чугаалажып орар кижизин чугаа чорударынче кыйгырары, ѳске кижи-биле бодал солчуру дээш о.ѳ. (диалогтуң хевирлери). Монолог биле диалогтуң аңгы-аңгы хевирлерин холуштур ажыглаптары. Харылзажылганың аңгы-аңгы байдалдарында чугааның сорулгазын болгаш чылдагааннарын дамчыдып билири. Албан езулуг азы хостуг (албан черинде эвес, а эш-өөрү, чоок улузу-биле кады) харылзажылга үезинде чугаа нормаларын сагыыры.

**2 кезээ. Чугаа чорудулгазы.**

1. Чугааның ажыл-чорудулга болуру. Чугаа чорудулгазының хевирлери: номчууру, дыңнаары, чугаалаары болгаш бижиири.

Номчуурунуң, дыңнаарының, чугаалажырының болгаш бижиириниң культуразы.

1. Чугаа чорудулгазының кол хевирлерин ажыглаары. Сѳзүглелде чугула болгаш немелде (чугула эвес) медээни дыңнап болгаш номчуп тура, шын билип алыры. Номчаан болгаш дыңнаан сѳзүглелиниң утказын кыска азы долу кылдыр дамчыдары. Номчулганың аңгы-аңгы хевирлерин аңгылаары (сѳзүглелден херек информацияны дилеп-тып номчууру, чүгүртү азы улуг-каралап номчууру, шинчилел-сайгарылгалыг номчууру, ѳѳредилге ному болгаш ѳске-даа бижимел материалдарны ажыглаары. Дыңнаан азы номчаан сѳзүглелиниң утказын (долузу-биле, кысказы-биле азы шилип тургаш) дамчыдары.

Чугаа чорудулгазының сорулгазының, байдалының болгаш кайда болуп турарының аайы-биле аас болгаш бижимел монологту, аас-биле диалогту тургузары. Бир темага хамаарыштыр материалдарны шилип болгаш чаңгыс аайлаары; справочниктерден, немелде литературалардан чугула медээлерни тып, сайгарары болгаш эде тургузары.

**3 кезээ. Сѳзүглел**

1. Сѳзүглел – чугаа чорудулгазының бир хевири (чогаалы). Сөзүглел дугайында билиг, сѳзүглелдиң кол демдектери (кезектериниң тема болгаш тургузуг талазы-биле чаңгыс аай болуру; кезектериниң грамматика талазы-биле харылзаалыы (дес-дараалашкак, чергелешкек), утка талазы-биле чаңгыс аай болуру, тѳнген уткалыы). Сѳзүглелдиң темазы, кол бодалы. Сѳзүглелдиң микротемазы (кыска темаларга чардынганы).

Сөзүглелдиң кезектериниң болгаш ооң иштинде домактарның харылзашкаа. Абзацтың сѳзүглелдиң кезектеринге чардынар аргазы болуру.

Чугааның утка болгаш хүлээлгезиниң аайы-биле янзылары: чурумал, тоожуушкун, угаап боданыышкын. Сѳзүглелдиң тургузуу. Сѳзүглелдиң утказын дамчыдар хевирлери: планын тургузары, конспектилей азы допчулай бижиири (аннотация).

1. Сѳзүглелдиң темазын, кол бодалын, тургузуун болгаш чугааның янзызының аайы-биле сайгарары. Сѳзүглелдиң планын тургузары. Сѳзүглелдиң утказының аайы-биле, домактарның харылзажыр аргаларының аайы-биле уткалыг кезектерин тодарадып тургузары. Сѳзүглелдиң дылының онзагайын сайгарары. Аңгы-аңгы хевирлер, стильдер, жанрлар аайы-биле сѳзүглелдерни тургузары. Сѳзүглел тургузарының негелделерин сагыыры (логиктиг болуп турары, дес-дараалашкаа, чергелешкээ, харылзаалыы, темага дүүшкээ дээш о.ѳ.). Сөзүглелди үнелээри болгаш хоюглаары.
2. **кезээ. Дылдың хүлээлгелериниң янзылары**
3. Функционалдыг стильдерниң азы дылдың хүлээлгелериниң хевирлери: ном болгаш чугаа стили. Ном стильдериниң янзылары: эртем, публицистика, албан-херек, чечен чогаал стильдери. Ук стильдерниң ажыглаттынар жанрлары: эртем (үненел, аннотация, илеткел, статья, рецензия), публицистика (солунга статья, интервью, орук демдеглелдери, репортаж…), албан-херек (хол үжүү, шынзылга, билдириишкин, резюме…). Чечен чогаал стилиниң онзагайы. Аас чугаа стилиниң кол жанрлары: кандыг-бир чүве чугаалаары (рассказ), чугаалажыры (беседа), маргыжары (спор).
4. Функционалдыг стильдерниң хевирлерин, жанрларын тодарадыры. Сѳзүглелдиң кайы тодаргай стиль хевиринге хамааржырын ылавылаары. Чугаага бодалын илередири, стилиниң онзагайының болгаш ажыглаан дыл аргаларының аайы-биле дүүштүрүп, деңнээри. Чугааның аңгы-аңгы стильдер, жанрлар хевирлеринге бижимел чугааларны илередип тургузары; эш-ѳѳрүнүң мурнунга улуг эвес дыңнадыг, илеткел, реферат дамчыштыр чугаалап, бодун шын алдынары. Янзы-бүрү барымдааларны ажыглавышаан, маргылдаалыг айтырыгларга киржип, бодалын бадыткап, шынзыдары.

***Дыл талазы-биле компетенцияның (дыл болгаш дыл эртеминге хамаарышкан айтырыгларны ыяк билири) хевирлеттинерин хандырып турар утказы:***

**5 кезээ. Дыл дугайында ниити билиглер**

1. Тыва дыл – тыва улустуң тѳрээн дылы, Россия Федерациязының бир субъектизи Тыва Республиканың девискээринде күрүне дылы. Тыва дылдың ужур-дузазы, ооң хүлээлгелери.

Тыва дыл – түрк дылдарның бирээзи. Амгы тыва дыл. Тыва дылдың сайзыралы. Амгы тыва дылдың хевирлери: литературлуг дыл, девискээр аайы-биле диалектилер, бѳдүүн тыва чугаа болгаш ооң аяны, мергежил сѳстериниң хевирлери, жаргоннар.

Дыл эртеминиң кол кезектери.

Тыва дыл эртеминиң шинчилекчилери.

1. Кижиниң амыдыралында харылзажырының чаңчыл-мергежилдериниң чугулазын, ниитилел болгаш күрүне амыдыралында, делегейде тыва дылдың ужур-дузазын медереп билири.

Тыва дылдың болгаш ооң сайзыралының, ѳске дылдар-биле харылзааларының дугайында кол билиглерни медереп билири. Амгы тыва дылдың янзы-бүрү фукционалдыг хевирлерин ылгаары. Тыва дылдың чаражын, байлаан эскерип билири.

Түрк дылдарның бѳлүктерин, оларның аразында тыва дылдың сайзыралының дугайында кол чүүлдерни тодарадыры.

1. **кезээ. Фонетика болгаш орфоэпия**
2. Фонетиканың дыл эртеминиң бир кезээ болуру. Чугаа органнары, оларның ажылы болгаш чугаа үннериниң тургустунары.

Үн – дылдың эң бичии кезии. Ажык болгаш ажык эвес үннер, оларның тургустунары.

Ажык үннер, оларның адаттынарының аайы-биле бѳлүктери: кыска, узун болгаш өк-биле адаар. Өк-биле адаар ажык үннерниң шын бижилгези.

Мурнуу болгаш артыы одуругнуң (чымчак болгаш кадыг) ажык үннер. Ажык үннерниң аяннажылгазы, ооң ужур-дузазы. Аяннажылгага чагыртпайн баар таварылгалар.

Ажык эвес үннер, оларның бѳлүктээшкини: 1) ыыт, дааштың киржилгезиниң аайы-биле: ыыткыр, дүлей болгаш аяар; 2) адаарының күжениишкининиң аайы-биле: күштүг, кошкак, эң кошкак (сонорлуг үннер).

Ажык эвес үннерниң сѳс иштинге каттыжып эптежири база солчуру.

Фонетиктиг транскрипцияның демдектери. Слог. Ударение.

Фонетиканың тускай аян киирер аргалары (ударение, пауза, интонация).

Орфоэпияның дыл эртеминиң бир кезээ болуру. Тыва дылдың ажык болгаш ажык эвес үннерин шын адаарының дүрүмнери.

1. Сѳс иштинде үннүң утка ылгаар шынарларын медереп билири. Кыска, узун, ѳк-биле адаар ажык үннерни; кадыг болгаш чымчак ажык үннерни; ыыткыр, дүлей ажык эвес үннерни; кошкак, күштүг, эң кошкак азы сонантылар (сонорлуг) үннерни аңгылаары.
2. Транскрипция дузазы-биле үннерниң адаарының болгаш бижиириниң онзагайларын тайылбырлаары. Сѳстүң фонетиктиг сайгарылгазын кылыры.

Чугаа үезинде болу бээр үн ѳскерилгелерин литературлуг нормага дүүштүр адаары. Шын адалганың дүрүмнеринге хамаарыштыр бодунуң болгаш ѳске кижиниң чугаазын үнелээри.

Фонетика болгаш шын адалганың дугайында билиглер болгаш мергежилдерин бодунуң чугаазынга херек кырында ажыглаары.

Чечен чогаалга фонетиканың элементилерин шын ажыглаанын хайгаараары.

1. **кезээ. Графика.**
2. Графиканың дыл эртеминиң бир кезээ болуру. Ниитилелдиң амыдыралынга бижиктиң ужур-дузазы. Бижиктиң хевирлери.

Алфавит. Тыва алфавит. Амгы тыва алфавиттиң тургузуу. Үннер болгаш үжүктерниң сан талазы-биле дүгжүп база дүүшпейн баары. Узун болгаш ѳк-биле адаар ажык үннерни, дакпырлап бижиир ажык эвес үннерни бижикке демдеглээри. Улуг болгаш бичии үжүктерни демдеглээри.

1. Кижи тѳрелгетенниң амыдыралының тѳѳгүзүнге бижиктиң ужур-дузазын медереп билири. Сѳстүң үн болгаш үжүк тургузуун тодарадыры. Алфавитти словарьлардан, тайылбыр номнардан, энциклопедиялардан, SMS-чагаалардан медээ база мобильдиг телефондан долгаар дээн кижизиниң адын (адресатты) дилээрде, ажыглаары.

**8 кезээ. Сѳс тургузуу. Сѳс чогаадылгазы.**

1. Морфемиканың дыл эртеминиң бир кезээ болуру. Морфема (сѳстүң уткалыг кезектери) – дылдың кезии (единицазы) болуру. Тыва дылда сѳстерниң тургузуу болгаш кезектери, оларның хевирлери.

Ɵскертилге кожумаа – сѳстүң грамматиктиг хевирин ѳскертир кезээ.

Чогаадылга кожумаа – сѳстүң утказынга чаа утка киирип, сѳс чогаадыр кезээ.

Дазыл. Тѳрел сѳстер.

Дазылда дүлей үннерниң ыыткыр хевири-биле солчуру.

Кожумактарның вариантылыг болуру.

Сѳс чогаадылгазының дыл эртеминиң бир кезээ болуру. Эге дѳс болгаш сѳс тургузар кожумактар.

Сѳс чогаадылгазының кол аргалары: чогаадылга кожумактарының дузазы-биле чаа сѳстерниң тургустунары; ийи болгаш оон хѳй дазылдарның каттышканындан болгаш тудушканындан чаа сѳстерниң тыптыры; хурааңгайлаан арга.

Чугаа кезектериниң тургустунарының онзагайлары.

Сѳс чогаадылгазының кол аргаларын чечен чогаалда ажыглаанын хайгаараары.

1. Морфемаларның чүге сѳстүң уткалыг кезээ болурун медереп билири. Сѳсте кезектерниң лексиктиг, грамматиктиг, сѳс чогаадыр ужур-дузазын билири. Сѳстү утказының болгаш чогаадылгазының аайы-биле кезектерге чарары. Сѳс чогаадылгазының кол аргаларын тодарадып, оларны чижектерге бадыткаары. Сѳстүң тургузуунуң болгаш чогаадылгазының аайы-биле сайгарылгазын кылыры.

Сѳс тургузуунга болгаш сѳс чогаадылгазынга алган билиглерин шын бижилгеге ажыглаары.

Чечен чогаалда сѳс чогаадылгазының аргаларын хайгаараары.

**9 кезээ. Лексикология болгаш фразеология.**

1. Лексикологияның дыл эртеминиң кезээ болуру. Сѳс – дылдың эң чугула кезии (единицазы). Сѳстүң кижиниң бодалдары, сагыш-сеткилин илередиринге ужур-дузазы. Кижиниң сѳс курлавыры ооң интеллектуалдыг болгаш чугаазының сайзыраңгайының деңнелиниң кѳргүзүү болуру.

Сѳстүң лексиктиг болгаш грамматиктиг утказы. Чаңгыс болгаш хѳй уткалыг сѳстер; сѳстүң дортболгаш доора уткалары. Тыва дылдың лексиказының кол темалыг бѳлүктери. Тыва дылдың тайылбыр словары.

Синонимнер, антонимнер, омонимнер болгаш оларның янзылары. Табу (хоруглуг сѳстер) болгаш эвфемизмнер (ойзу адаан сѳстер), оларның ужур-дузазы, кол бѳлүктери.

Тыва дылдың лексиказын тывылган угунуң аайы-биле бѳлүктээри. Ниити түрк лексика, ооң кол бөлүктери. Ɵске дылдардан сѳстерни үлегерлеп алыры. Моол болгаш орус дылдардан болгаш оларны дамчыштыр үлегерлеттинген сөстер. Тыва дылдың этимологтуг словарының дугайында.

Тыва дылдың лексиказының ажыглалының аайы-биле бѳлүктери. Ниити ажыглалдың сѳстери. Кызыгаарлыг ажыглалдың сѳстери: мергежил сѳстери (профессионализмнер), диалектизмнер. Терминнер. Ховар ажыглалдың сѳстери: эргижирээн сѳстер (историзмнер, архаизмнер), неологизмнер. Жаргон сѳстер.

Лексиканың стиль аянныг болу бээри (ном болгаш чугаа стили).

Фразеологияның дыл эртеминиң кезээ болуру. Фразеологизмнерниң (быжыг сѳс каттыжыышкыннарының) демдектери болгаш утказы. Быжыг сѳс каттыжыышкыны синонимнер. Тыва дылдың фразеологтуг словарьлары.

Тыва дылдың очулга болгаш терминнер словарьлары, оларның тѳрээн дылдың байлаан шиңгээдип алырынга ужур-дузазы.

Лексикология болгаш фразеологияның чурумалдыг аргалары.

1. Кижиниң бодалдарын, сагыш-сеткилин илередиринге сѳстүң ужур-дузазын; сѳс курлавырын байыдарының эргежок чугулазын медереп билири.

Идепкейлиг болгаш идепкейлиг эвес сөс курлавырының ажыглалының база тывылган угунуң болгаш стилистиктиг аянының аайы-биле тыва дылда сөс курлавырын аңгылаары.

Харылзажылганың сорулгазы болгаш байдалынга дүүштүр сѳстерни болгаш сѳс каттыжыышкыннарын чѳп ажыглаары. Бодунуң болгаш ѳске улустуң чугаазында сѳстерни чугааның аянынга, байдалынга таарыштыр ажыглаанын үнелээри.

Сѳстүң лексиктиг сайгарылгазын кылыры.

Янзы-бүрү хевирниң словарьларындан (тайылбыр, фразеологтуг, этимологтуг, очулга, терминнер словарьлары) херек медээни тып, шилип билири болгаш янзы-бүрү ажыл-агыйның кайы-даа адырынга шын ажыглаары.

**10 кезээ. Морфология**

1. Морфологияның грамматиканың бир кезээ болуру.

Тыва дылда сѳстерни лексика-грамматиктиг бѳлүктерге чарары, ооң барымдаалары.

Тускай чугаа кезектери. Чүве ады, демдек ады, сан ады, ат орну, кылыг сѳзү (болгаш ооң грамматиктиг хевирлери), өттүнүг сөстери, наречиениң грамматиктиг утказы, морфологтуг, синтаксистиг демдектери.

Дузалал чугаа кезектери болгаш оларның синтаксистиг ужур-дузазы.

Аян сѳстери.

1. Грамматиктиг, морфологтуг демдектеринден болгаш синтаксистиг ролюндан чугаа

кезектерин танып билири. Чугаа кезектериниң морфологтуг сайгарылгазын кылыры. Тыва литературлуг дылдың нормаларынга дүүштүр чугаа кезектерин шын ажыглаары.

Морфология талазы-биле билиглерин болгаш кылып билир чүүлдерин херек кырында шын бижилгеге ажыглаары.

**11 кезээ. Синтаксис**

1. Синтаксистиң грамматиканың кезээ болуру. Сѳс каттыжыышкыны болгаш домактың синтаксистиң кезии болуру.

Сѳс каттыжыышкыннары, оларның бѳлүктери. Сѳс каттыжыышкынында сѳстерниң холбажыр аргалары: башкарылга, хамааржылга, каттыжылга.

Домак. Сорулгазының болгаш эмоционалдыг байдалының аайы-биле домактарның хевирлери. Домактың предикаттыг төвү. Чугула болгаш ийи черге кежигүннери, оларның илереттинери.

Бөдүүн домактарның тургузуунуң аайы-биле янзылары: ийи чугула кежигүннүг болгаш чаңгыс чугула кежигүннүг, делгереңгей болгаш делгереңгей эвес, нарынчыттынган болгаш нарынчыттынмаан. Долу болгаш долу эвес бөдүүн домактар.

Чаңгыс чугула кежигүннүг домактарның хевирлери.

Нарынчыттынган домактар. Чаңгыс аймак кежигүннер, тускайлаан кежигүннер, адалгалар, киирилделер, причастиелиг болгаш деепричастиелиг база деңнелгелиг бөлүглелдер-биле нарынчыттынары.

Нарын домактың хевирлери: чагырышпаан болгаш чагырышкан. Нарын домакта бѳдүүн домактарның каттыжар аргалары.

Чагырышпаан нарын домак дугайында билиг.

Чагырышкан нарын домак дугайында билиг. Тайылбыр домактарның янзылары.

Хѳй кезектерлиг чагырышкан болгаш чагырышпаан нарын домактар.Нарын синтаксистиг конструкциялар дугайында билиг.

Ɵске кижиниң чугаазын дамчыдарының аргалары.

1. Сѳс каттыжыышкынының болгаш домактарның синтаксистиг сайгарылгазын шын кылыры. Бодунуң болгаш ѳске кижиниң чугаазында шын ажыглаанын хайгаараары болгаш үнелээри. Синтаксис талазы-биле алган билиглерин херек кырында ажыглаары. Домакка бижик демдектерин сагыыры.

**12 кезээ. Чугаа культуразы**

1. Чугаа культуразының дыл эртеминиң кезээ болуру. Дылдың нормалары болгаш ооң хүлээлгелери. Тыва литературлуг дылдың кол нормалары: шын адалга, лексиктиг, грамматиктиг, стилистиктиг, шын бижилге.

Тыва дылдың словарьларының (очулга словарьлары, тайылбыр словарь, орфографтыг словарь…) тыва литературлуг дылдың нормаларын шиңгээдип алырынга ужур-дузазы.

1. Тыва литературлуг дылдың кол нормаларын шиңгээдири болгаш оларны аас болгашбижимел чугаага сагыыры. Бодунуң чугаалаан чүүлүн эдип билири. Тыва дылдың словарьлары-биле ажылдап, оларны ажыглап билири.

**13 кезээ. Шын бижилге: орфография болгаш пунктуация**

1. Орфография дугайында билиг. Тыва дылда эң-не нептереңгей орфограммалар: тыва дылдың үннери болгаш оларның үжүктери; дазыл азы дөске немешкен кожумактарны шын бижиири; үлегерлеттинген сөстерни шын бижиири; тудуштур, дефистеп болгаш аңгы бижиир дѳстерни шын бижиири. *ъ* болгаш *ь* демдектерни шын бижиири.Улуг болгаш бичии үжүктерни ажыглаары. Сөстү көжүрериниң чуруму.

Тыва дылдың орфографтыг словары болгаш тайылбыр номнар.

Пунктуация. Тыва дылда пунктограммалар, кол бөлүктери: нарынчыттынган болгаш нарын домактарда бижик демдектери; дорт чугаа болгаш цитаталарга база диалогка бижик демдектери. Домактарның чугаалаар сорулгазы болгаш эмоционалдыг байдалының аайы-биле хевирлеринге чогуур бижик демдектери. Ийи-үш бижик демдектериниң чаңгыс домак иштинге таваржы бээри, оларны шын ажыглаары.

2. Орфографтыг болгаш пунктуастыг дүрүмнерни шиңгээдири. Бижимел чугаага кол орфографтыг болгаш пунктуастыг дүрүмнерни сагыыры. Сѳстүң шын бижилгезин тодарадырда, сѳс тургузуунга болгаш фонетиктиг, морфологтуг сайгарылгаларга даяныры. Домакка бижик демдектерин салырда, грамматиканың дүрүмнерин болгаш үн аянын сагыыры.

Орфографтыг болгаш пунктуастыг бергедээшкиннерни шиитпирлээрде, орфографтыг словарьны болгаш тайылбыр номнарны ажыглаары.

***Культура талазы-биле компетенцияның хевирлеттинерин хандырып турар утказы***

**14 кезээ. Дыл болгаш культура**

1. Чоннуң төрээн дылының ооңкультуразыболгаш тѳѳгүзү-биле сырый холбаалыы. Тыва эвилең-ээлдек чугаа (этикет), ооң кол негелделери.
2. Тыва улустуң аас чогаалында, чечен чогаалында болгаш тѳѳгү талазы-биле сѳзүглелдерде дылдың национал-культурлуг ужур-утказы сиңниккенин тодарадыры; дылдың словарьлары-биле (тайылбыр, очулга словары дээш о.ѳ.) оларның утказын тайылбырлаары. Тываның тѳѳгүлүг болгаш культурлуг чаңчылдарын кѳргүскен чамдык сѳстерниң болгаш чугааларның тывылган тѳѳгүзүнүң дугайында дыңнадыгларны белеткээрде, тайылбыр словарьларны болгаш ѳске-даа тайылбыр номнарны ажыглаары. Тыва чугааның дүрүмнерин ѳѳредилгениң ажыл-чорудулгазынга болгаш амыдыралга чѳптүг ажыглаары.

**ЧИЖЕК ТЕМАЛЫГ ПЛАННААШКЫН**

Чижек программада бердинген материал чүгле дыл талазы-биле билиг чедип алырынче эвес, а уругларның улус-биле харылзажып билириниң аргаларынче кол кичээнгейни угландырып турар. Курстуң кезек бүрүзү үш аңгы блоктан (бѳлүк) тургустунган:

1. Дыл болгаш чугаа болуушкуннарының утказын болгаш ажыглалын тайылбырлап турар дыл эртеминиң (азы лингвистиктиг) билиглер, оларның даңзызы бердинген.

2. Өөредилгениң бүгү талалыг кылдыныгларындан (УУД) ук билиглерни ѳѳредирде, өөреникчилерниң кылыр ажыл-чорудулгазының кол хевирлериниң чижек тайылбырын киирген.

Чижек темалыг планнаашкында ѳѳреникчилерниң коммуникативтиг компетенциязын дылдың кезектериниң бүгү-ле адырларынга класс бүрүзүнге чергелештир чедип алыр. Лингвистиктиг тема бүрүзү «Чугаа болгаш чугаалажып харылзажыры”, “Чугаа чорудулгазы”, “Чугаа культуразы”, “Чугаа сайзырадылгазы” деп кезектер-биле кады бердинген. Чижээлээрге, 5 класска дылдың “Лексика” кезээн чугаа культуразы, чугаа сайзырадылгазы-биле; “Фонетика” кезээн орфоэпия болгаш чугаа сайзырадылгазы-биле катай ѳѳредир. Янзы-бүрү темаларга, хевирлерге сѳзүглелдерни тургузар, чогаадыкчы ажылдарның янзы-бүрү хевирлерин чугаа сайзырадылгазының кичээлдери кылдыр чорудар.

**5 КЛАСС (102)**

**Киирилде тема**

1. Дыл болгаш харылзажылга. Тѳрээн дыл дугайында билиг.
2. Дылдыӊ амыдыралга болгаш харылзажылгага ужур-дузазының дугайында медереп билири болгаш ону тодарадыры. *Дыл* болгаш *чугаа* деп билиглерни ылгап билири. Тѳрээн дылдың ужур-дузазын медереп билири.

**Эге класстарга ѳѳренген чүүлдерни катаптаары.**

**Чугаа сайзырадылгазы**

1. Үннер болгаш үжүктер: кыска болгаш узун ажык үннер болгаш оларны шын бижиири; сѳстерниң эгезинге *т-д, п-б* деп ажык эвес үннерни шын бижиири; *я, е, е, ю* деп ажык үжүктерлиг сѳстерни шын бижиири.

Чүве аттарының саннарга, падежтерге өскерлири болгаш домакка кол сѳс, сѳглекчи болуру.

Демдек ады, ооң домакка тодарадылга болуру.

Арынның ат оруннары, оларның домакка ийиги черге кежигүннери болуру.

Кылыг сөзүнүң арыннарга, саннарга, үелерге өскерлири, ооң домакка сѳглекчи болуру.

Медээ, айтырыг, кыйгырыг домактары, оларга бижик демдектери. Дорт чугаалыг домактар, оларга бижик демдектери.

Сөзүглелде кол бодал болгаш тема (эге билиглер).

2.Үннер болгаш үжүктерни ылгаары. Эге класска чүве ады, демдек ады, ат орну, кылыг сѳзүнүң дугайында алган билиглерин бадыткаары. Оларны аас болгаш бижимел чугаага ажыглаары. Медээ, айтырыг, кыйгырыг домактарын тургузуп, оларга бижик демдектерин сагыыры. Дорт чугаалыг домактарга бижик демдектерин сагып, схема аайы-биле тургузуп билири. Улуг эвес сѳзүглелди тургузуп, ооң тема, идеязы болгаш хевирлерин тодарадыры, планын шын тургузары.

**Лексика болгаш чугаа культуразы. Чугаа сайзырадылгазы**

1. Лексика дугайында билиг. Сөс болгаш ооң лексиктиг утказы. Тайылбырлыг словарь дугайында. Чаңгыс болгаш хөй уткалыг сөстер. Сөстерниң дорт, доора болгашкөжүрген уткалары. Омонимнер. Тыва дылдың лексиказының кол темалыг бѳлүктери. Синонимнер. Антонимнер. Табу сѳстер болгаш эвфемизмнер.

2. Хөй уткалыг сөстерниң лексиктиг уткаларын словарьлар дузазы-биле тодарадыры, оларны чугаага шын ажыглаары. Сѳзүглелдерде синонимнер, антонимнер, омонимнерни, хоруглуг болгаш ойзу адаан сѳстерни тывары, оларны чугаага шын хереглээри. Быжыг сѳс каттыжыышкыннарын синонимниг одуруг тургузарынга ужур-дузазын билир. Сѳстүң доора болгаш дорт уткаларын эки билири; көжүрген уткада сөстерниң ужур-утказын, уран-чечен чурумалдыг аргалар азы троптар тургузарынга ужур-дузазын билири. Хѳй уткалыг сѳстер биле омонимнерни ылгаары. Тыва дылдың словарьларын ажыглаары.

**Фонетика. Орфоэпия. Чугаа культуразы.**

**Чугаа сайзырадылгазы**

1. Фонетика дугайында ниити билиг. Үн – дылдың кезии. Чугаа органнары болгаш чугаа үннериниң тургустунары. Артикуляция дугайында эге билиг. Фонетиктиг транскрипция болгаш ооң чамдык демдектери-биле таныштырылга.

Ажык болгаш ажык эвес үннер.

Ажык үннерниң бѳлүктээшкини:

1) Адаттынарыныӊ аайы-биле: кыска, узун база өк-биле адаар ажык үннер болгаш оларны шын адаары.

2) Дылдыӊ одуруунуӊ аайы-биле: мурнуу одуругнуӊ (чымчак), артыы одуругнуӊ (кадыг) ажык үннери, оларның аяннажылгазы. Аяннажылгага чагыртпайн баар таварылгалар.

3) Эриннерниӊ киржилгезиниӊ аайы-биле: эрин-биле адаар болгаш адавас ажык үннер

Ажык эвес үннер, оларның бѳлүктээшкини:

1) ыыт, дааштың киржилгезиниң аайы-биле: ыыткыр, дүлей болгаш аяар;

2) адаарының күжениишкининиң аайы-биле: күштүг, кошкак, эң кошкак (сонорлуг үннер).

Ажык эвес үннерниң үжүктерин шын адаары.

Сѳске ажык эвес үннерниң каттыжар чуруму болгаш дѳмейлежири.

Ийи ажык үн аразынга дүлей ажык эвес үннерниң ыыткыр үннер-биле солчуру.

Слог, ооң хевирлери.

Ударение дугайында билиг. Тыва дылда ударение.

Орфоэпия дугайында билиг. Тыва дылда үннерни шын адаары.

Сѳстүң фонетиктиг сайгарылгазы.

2. Үннер болгаш үжүктерни ылгаары, оларны шын адаары. Ажык болгаш ажык эвес үннерни ылгаар мергежилдерин сайзырадыры. Транскрипциязының демдектери-биле сѳстерни шын адаарын болгаш бижиириниң онзагайларын тайылбырлаары. Транскрипцияның демдектерин шын ажыглаары: узун ажык үннер – дагаа [т аъ г а:], аяа  
[а й а:], ѳк-биле адаар ажык үннер – аът [аъ т], күштүг ажык эвес үннер – пар [пс а р], тал[тс а л], сѳс эгезинге кошкак ажык эвес үннер – бар [п а р], дакпырлап бижиир ажык эвес үжүктерниң үннери – аттар [а‾т а р], аккыр [а‾к ы р] дээш о.ѳ. Кадыг болгаш чымчак ажык үннерниң аяннажылгазын сагыыры. Ыыткыр, дүлей болгаш аяар (сонорлуг) ажык эвес үннерни ылгаары. Сѳстүң фонетиктиг сайгарылгазын кылыры. Тыва дылда ударениени сагыыры. Бодунуң болгаш ѳске улустуң чугаазында шын адалганың дүрүмнерин сагаанын үнелеп билири. Тыва дылда ударениени сагыыры.Сѳстүң фонетиктиг сайгарылгазын кылыры.

**Графика, орфография болгаш чугаа культуразы.**

**Чугаа сайзырадылгазы**

1. Графика, ооң хевирлери. Алфавит. Амгы тыва алфавиттиң тургузуу. *Ъ* болгаш *Ь* (кадыг болгаш чымчак) демдектерни хереглээри. Үннер болгаш үжүктерниң сан талазы-биле дүгжүп азы дүүшпейн баары. Узун, ѳк-биле адааражык үннерни, й үннүг үжүктерни; дакпырлап бижиир ажык эвес үннерниӊ үжүктерин шын бижиири.Сөс эгезинге *т-д, п-б* деп үннерниң үжүктерин шын бижиири.

Улуг болгаш бичии үжүктерни хереглээри.

2. Сѳстүң тургузуун сайгарары. Чогаадылга болгаш ѳскертилге кожумактарын танып, ылгаары. Тѳрел сѳстерни тывары.

Укталган болгаш укталбаан дѳстерни ылгаары.

Сѳс чогаадылгазының кол аргаларын билири.

Хурааңгайлаан сѳстер, оларны шын адаары болгаш бижиири, оларга кожумактар немежирге, тургузуун шын сайгарары.

**Сѳс тургузуу. Сѳс чогаадылгазы. Орфография.**

**Чугаа сайзырадылгазы.**

1. Сѳстүң уткалыг кезектери (морфемалар) – дазыл, чогаадылга, хевир тургузар, ѳскертилге кожумактары. Кожумактарның вариантылыг болуру. Тѳрел сѳстер. Укталган болгаш укталбаан дѳстер.

Сѳс чогаадылгазы. Морфологтуг (кожумактыг) арга. Синтаксистиг арга-биле (ийи дѳстүң каттышканындан) чаа сѳстү чогаадыры. Нарын сөстерни дефистеп, тудуштур болгаш аӊгы бижиири. Хурааңгайлаан нарын сѳстер, оларны шын адаары болгаш бижиири.

1. Сѳстүң тургузуун сайгарары. Чогаадылга болгаш ѳскертилге кожумактарын танып, ылгаары. Тѳрел сѳстерни тывары. Укталган болгаш укталбаан дѳстерни ылгаары.

Сѳс чогаадылгазының кол аргаларын билири. Хурааңгайлаан сѳстер, оларны шын адаары болгаш бижиири, оларга кожумактар немежирге, тургузуун шын сайгарары.

**Морфология болгаш синтаксис. Орфография болгаш пунктуация.**

**Чугаа культуразы. Чугаа сайзырадылгазы**

1. Грамматика, ооң кезектери (морфология, синтаксис), өөренир чүүлдери. Морфология дугайында билиг. Чугаа кезектери, оларның бѳлүктери.
2. Тускай болгаш дузалал чугаа кезектери, оларның грамматиктиг демдектерин ылгаары.

**Чүве ады, ооӊ синтаксистигхүлээлгези болгаш шын бижилгези**

1. Чүве ады – тускай чугаа кезээ, ооң ниити утказы. Тодаргай болгаш туугай чүве аттары, кол темалыг бөлүктери.Хуу болгаш ниити чүве аттары. Хуу аттарга кавычкаларны хереглээри.

Чүве аттарының бичеледир, чассыдар хевирлери (чүве адыныӊ хевир тургузар кожумактары).

Чүве аттарының сан, хамаарылга хевирлери болгаш ооң кожумактары, илередир уткалары.

Чүве аттарының падежтерге ѳскерлири, синтаксистиг хүлээлгези. Чүве адының кылыг сөзү-биле сырый холбаалыы.

Адаарыныӊ падежи болгаш чүве адының домакка кол сѳс база сѳглекчи болуру. Адаарының падежинде чүве аттарының адалга болуру.

Хамаарыштырырының падежи болгашчүве адының домакка тодарадылга болуру.

Бээриниң падежи болгаш чүве адының домакка доора немелде база байдал болуру.

Онаарының падежи болгаш чүве адының домакка дорт немелде болуру.

Турарының падежи болгаш чүве адының домакка доора немелде база байдал болуру.

Үнериниң падежи болгаш чүве адының домакка доора немелде база байдал болуру.

Углаарыныңпадежи болгаш чүве адының домакка доора немелде база байдал болуру.

Үлегерлеп алган сѳстерниң сан, падеж болгаш хамаарылга хевирлерин шын бижиири.

Чүве адының морфологтуг сайгарылгазы.

2. Чүве аттарын танып билири, янзы-бүрү чогаадылга кожумактары-биле укталган чүве аттарын тургузары. Хуу болгаш ниити чүве аттары шын адаары болгаш бижиири. Чүве аттарының бичеледир, чассыдар хевирлерин шын бижип, ажыглаары. Чүве аттарының сан, хамаарылга кожумактарын шын бижиири. Адалганы кол сѳстен ылгаары, адалгалыг домакка бижик демдээн сагыыры. Чүве адының кол сөс болуп чорааш, кылыг сөзү-биле сырый холбаалыын билири. Үлегерлеп алган сѳстерниң сан, падеж болгаш хамаарылга хевирлерин шын тургузуп, оларны аас болгаш бижимел чугаага шын ажыглаары. Чүве адының морфологтуг сайгарылгазын кылып билири. Домакта сѳстерниң аразында харылзаалыын медереп билири.

**Демдек ады, ооӊ синтаксистиг хүлээлгези болгаш шын бижилгези**

1. Демдек ады – тускай чугаа кезээ, ооң утказы болгаш грамматиктиг демдектери, синтаксистиг хүлээлгези. Демдек аттарының тургузуунуң аайы-биле бѳлүктери болгаш чогаадылгазы.

Шынарның болгаш хамаарылганың демдек аттары.

Шынарның демдек аттары, оларныңѳйүнде, кошкадыр, күштелдирер чадалары, илередир уткалары (демдек адыныӊ хевир тургузар кожумактары).

Демдек аттарының темалыг бѳлүктери: шынар-демдээн, ѳң-чүзүнүн, хевирин, хемчээлин кѳргүзер демдек аттары.

Хамаарылганың демдек аттары, тургустунары, илередир уткалары.

Демдек адының синтаксистиг хүлээлгези.

Демдек адының морфологтуг сайгарылгазы.

2. Демдек аттарының утказын болгаш морфологтуг демдектерин тодарадыры. Шынарның болгаш хамаарылганың демдек аттарын ылгаары, шынарның демдек аттарының чадаларын шын тургузары. Демдек адының морфологтуг сайгарылгазын кылып билири. Чугаага чүвениң янзы-бүрү демдектерин, шынарын демдек аттары-биле кѳргүзери.

**Сан ады, ооӊ синтаксистиг хүлээлгези болгаш шын бижилгези**

1. Сан ады – тускай чугаа кезээ, ооң ниити утказы, морфологтуг демдектери болгаш синтаксистиг хүлээлгези.

Бѳдүүн, нарын, составтыг сан аттары.

Сан аттарының бѳлүктери. Түң болгаш дугаар сан аттары. Чыырының, [үүрмектээриниң](file:///\\рмектээриниё), аңгылаарының, чоокшуладырының сан аттарыболгаш оларны шын бижиири. Сан адының нарын сѳстер тургузарынга киржилгези. Сан аттарының синтаксистиг хүлээлгези. Араб болгаш рим чурагайлар-биле айыткан сан аттарының кожумактарын шын бижиири. Тыва дылда хемчег илередир чамдык сөстерниң ажыглалы.

Сан адының морфологтуг сайгарылгазы.

2. Сан адының чүве ады-биле каттышканда, чүве адын чаңгыстың санынга ажыглаары (ч: тозан аът). Үе санын (чыл, ай, хүннү) шын ажыглаары. Сѳзүглелдерден хемчег илередир сөстерни тывары. Сан адының морфологтуг сайгарылгазын кылып билири.

**5 класска чыл дургузунда ѳѳренген чүүлдеринге катаптаашкын.**

**Чугаа сайзырадылгазы**

**6 КЛАСС (102 шак)**

**Киирилде тема**

1. Тѳрел болгаш төрел эвес дылдар. Өгбе дыл.

2. Чоннуң амыдыралынга дылдың ужур-дузазын медереп билири, дыл дугайында бодалын илередири. Өлүг болгаш дириг дугайында билири, тѳрел болгаш ѳгбе дылдарны ылгап билири. Өгбе дыл деп чүл дээрзин тайылбырлаар. Тыва чоннуң тѳрээн дылы – ооң сагыш-сеткил ѳнчүзү, тѳѳгүзүн, амыдыралын дамчыткан кол байлаа болурунуң дугайында билири. «Тыва дыл» эртеминиң ужур-дузазын медереп билири.

**5 класска ѳѳренген чүүлдерни катаптаары**

**Чугаа сайзырадылгазы**

* + - 1. **Лексика:** Сѳстүң хѳй утказы. Сѳстүң дорт, доора болгаш кѳжүрген уткалары. Табу болгаш эвфемизмнер.

**Фонетика болгаш орфэпия:** Ажык болгаш ажык эвес үннер. Сѳс эгезинге *т-д, п-б* деп ажык эвес үннерниң үжүктерин болгаш *й* үннүг үжүктерни шын бижиири.

**Сѳс тургузуу болгаш сѳс чогаадылгазы:** сѳстүң уткалыг кезектери, сѳс чогаадылгазының аргалары. Төрел сөстер.

**Морфология болгаш синтаксис. Шын бижилге:** Чүве аттарының ѳскерлири. Демдек адының чадалары. Сан аттарының бѳлүктери. Чүве аттарының, демдек аттарының, сан аттарының синтаксистиг хүлээлгелери.

* + - 1. 5 класска чедип алган кол-кол мергежилдерин болгаш чаңчылдарын сагыыры.

**Чугаа болгаш чугаалажып харылзажыры.**

**Чугаа сайзырадылгазы**

1. Чугаалажып билири – кижиниң ниити культуразының бир кезии. Монолог болгаш диалог дугайында билиг. Стильдер дугайында эге билиглер: ном болгаш чугаа стили, оларныӊ онзагай демдектери

2. Кижиниң ниити культураны сагыыры. Диалог болгаш монологту ылгаары, чугаага ажыглаары. Аңгы-аңгы байдалдарда чугаалап турар кижиниң чугаазының сорулгаларын болгаш чылдагааннарын тодарадыры. Кандыг-бир ажыл азы өөредилге үезинде чугаага киржип тура, чугаалажырының нормаларын сагыыры, чугааны шын чорудары болгаш аңаа киржири.Ном болгаш чугаа стильдери, оларныӊ янзыларын тус-тузунда аӊгылап база чугаага ажыглап билири.

**Лексика болгаш чугаа культуразы. Чугаа сайзырадылгазы**

1. Тыва дылдың лексиказын тывылган угунуң аайы-биле бѳлүктээри. Ниити түрк лексика. Ɵске дылдардан сѳстерни үлегерлеп алыры. Моол дылдан үлегерлээшкиннер. Моол дыл дамчыштыр үлегерлеттинген (тѳвүт, кыдат) сѳстер. Орус дылдан үлегерлээшкиннер. Орус дыл дамчыштыр үлегерлеттинген сѳстер. Орус дылда түрк дылдардан үлегерлээшкиннер.

Амгы тыва литературлуг дыл.

Тыва дылдың лексиказының ажыглалының аайы-биле бѳлүктери. Ниити ажыглалдың сѳстери. Ховар ажыглалдың сѳстери: эргижирээн сѳстер (историзмнер, архаизмнер), неологизмнер. Кызыгаарлыг ажыглалдың сѳстери: мергежил сѳстери, диалектизмнер, жаргонизмнер. Терминнер.

Хуу аттар дугайында билиг, оларның янзылары: топонимнер, антропонимнер. Этнонимнер, зоонимнер база космонимнер.

Фразеология дугайында билиг. Фразеологизмнерниң (быжыг сѳс каттыжыышкыннарының) демдектери болгаш утказы. Тыва дылдың фразеологтуг словары.

1. Тыва дылдың лексиказын тывылган угунуң болгаш ажыглалының аайы-биле бѳлүктеп билири. Үлегерлеп алыышкыннарның кайы хире турумчуй бергенин хайгаараары. Амгы тыва литературлуг дылдың чижектерин диалектизмнерден ылгап билири. Мергежил сѳстерин, диалектизмнерни, терминнерни аңгы-аңгы байдалдарга ажыглаары. Тыва дылда хуу аттарның янзыларын ылгаары.Сѳзүглелдерден быжыг сѳс каттыжыышкыннарын сѳзүглелден тып, оларны чугаага шын ажыглаары. Чечен чогаалдан историзмнер болгаш архаизмнерни тывары, оларның утказын тайылбырлаары. Ɵѳреникчилерниң чугаазында диалектизмнерни чайладыры. Тыва дылдың фразеологтуг словарын ажыглаары.

**Морфология. Чугаа сайзырадылгазы**

**Өттүнүг сөстер, ооӊ синтаксистиг хүлээлгези болгаш шын бижилгези**

1. Өттүнүг сөстер – тускай чугаа кезээ, ниити утказы. Өттүнүг сөстерниң уткалыг бөлүктери (үн, дааш болгаш хевир өттүнер сөстер), ужур-дузазы, оларның тургустунары база синтаксистиг хүлээлгези. Өттүнүг сѳстериниң морфологтуг сайгарылгазы.

2. Өттүнүг сөстерни шын бижиири, чугаага шын ажыглаары, оларны аян сөстеринден ылгаары. Өттүнүг сѳстер-биле нарын кылыг сөстерин тургузары. Өттүнүг сѳстериниң морфологтуг сайгарылгазын кылыры.

**Кылыг сѳзү, ооӊ синтаксистиг хүлээлгези болгаш шын бижилгези**

1.Кылыг сѳзүнүң ниити утказы, морфологтуг демдектери, синтаксистиг хүлээлгези.

Кылыг сѳстериниң уткалыг бѳлүктери (кижиниң, дириг амытаннарның кылдыныгларын илередир кылыг сѳстери, бойдустуң болуушкуннарын болгаш кандыг-бир демдектиң илерээрин дамчыдар кылыг сѳстери).

Кылыг сѳзүнүң тургузуу. Бѳдүүн, нарын, составтыг кылыг сѳстери. Нарын кылыг сѳстериниң тургустунары болгаш оларның шын бижилгези. Кылыг сѳзүнүң болур, болбас хевирлери (кылыг сѳзүнүң хевир тургузар кожумактары).

Кылыг сѳзүнүң немелде утка илередир хевирлери болгаш оларның кожумактарының шын бижиири болгаш шыяры (кылыг сѳзүнүң хевир тургузар кожумактары).

Причастиелер – кылыг сөзүнүң тускай хевири, ужур-утказы. Эрткен үениң, келир үениң, болгалак үениӊ, болгу дег үениӊ причастиелери. Причастиелиг бѳлүглелдер, оларныӊ домакка тодарадылга, байдал болуру.

Деепричастиелер – кылыг сөзүнүң өскерилбес тускай хевири, ужур-утказы. Каттышкак, кожаланчак, эрткен, болбас, үдекчи, кызыгаарлаар деепричастиелер.

Деепричастиелиг бѳлүглелдер, оларга бижик демдектери болгаш синтаксистиг хүлээлгелери.

Наклонение, ооң хевирлери (болуушкун, дужаал, даар, чѳпшээрел, кызыгаарлаар). Болуушкун наклонениезиниң үелери (эрткен үелер: шагда эрткен, чоокта эрткен; амгы үелер: тодаргай болгаш тодаргай эвес; келир үе). Кылыг сөстериниң синтаксистиг хүлээлгези. Кылыг сѳзүнүң морфологтуг сайгарылгазы.

2. Кылыг сѳстериниң уткалыг бѳлүктерин ылгаары. Бѳдүүн, нарын, составтыг кылыг сѳстерин ылгап, шын бижилгезин сагыыры. Нарын кылыг сѳстериниң канчаар тургустунарын тайылбырлап билири. Болбас хевирде кылыг сѳстериниң шын бижилгезин, оларның ударениезин сагыыры. Кылыг сѳзүнүң немелде утка илередир хевирлерин кожумактар дузазы-биле ылгаары. Кылыг сѳзүнүң хевирлерин чугаага ажыглаары. Причастиелерни чүвелерниң демдээн кѳргүзерде, ажыглаары. Деепричастиелерниң составтыг кылыг сѳзүнүң кезээ болурундан аңгыда, ооң домакка боду кежигүн болурун билири. Болуушкун наклонениезиниң үе хевиринде кылыг сѳстерин чугаага шын ажыглаары. Кылыг сѳзүнүң морфологтуг сайгарылгазын кылыры.

**Наречие, ооӊ синтаксистиг хүлээлгези болгаш шын бижилгези**

1. Наречие – өскерилбес тускай чугаа кезээ, ооң ниити утказы. Наречиелерниң тургустунары болгаш оларны шын бижиири. Наречиелерниң бѳлүктери: үениң, туруштуң, сорулганың, чылдагаанның, кылдыныг аргазының, хемчегниң; оларның синтаксистиг хүлээлгези. Наречиелерни ѳске чугаа кезектеринден ылгалы. Наречилерниң морфологтуг сайгарылгазы.

2. Наречиени ѳске чугаа кезектеринден (ылаңгыя чүве аттарындан, демдек аттарындан, сан аттарындан, кылыг сѳзүнүң причастие, деепричастие хевирлеринден) ылгаары. Наречиелерни шын бижиири болгаш чугаага шын ажыглаары. Наречиелер-биле домактарга кылдыныгның янзы-бүрү байдалдарын илередири. Синоним болгаш антоним наречиелерни чугаага ажыглаары.Наречилерниң морфологтуг сайгарылгазын кылыры.

**Ат орну,ооӊ синтаксистиг хүлээлгези болгаш шын бижилгези**

1. Ат орну – тускай чугаа кезээ. Ооң ниити утказы, морфологтуг демдектери, синтаксистиг хүлээлгези. Ат орнунуң бѳлүктери: арынның, айтырыгның, айтылганыӊ, тодаргай болгаш тодаргай эвес ат оруннары. Тодаргай эвес ат оруннарын шын бижиири. Ат оруннарының синтаксистиг хүлээлгези. Ат оруннарының морфологтуг сайгарылгазы.

2. Ат оруннарын ѳске чугаа кезектеринден ылгап билири, арынның ат оруннарын падежтерге ѳскертири болгаш оларны чугаага шын ажыглаары. *Силер, болар* деп ат оруннарын хүндүлел уткалыг хереглээри. Ат оруннарының морфологтуг сайгарылгазын кылыры.

**6 класска чыл дургузунда ѳѳренген чүүлдеринге катаптаашкын**

**Чугаа сайзырадылгазы.**

**7 КЛАСС (102 шак)**

**Киирилде тема**

**Чугаа сайзырадылгазы**

1. Тыва дыл – Тыва Республикада күрүне дылдарының бирээзи, ооң ужур-дузазы.

2. Күрүне дылының чугулазын медереп билири, кижи бүрүзүнүң болгаш ниитилел амыдыралынга тѳрээн дылдың ужур-дузазын билири. Литературлуг тыва дылды шын ажыглаары.

**6 класска ѳѳренген чүүлдерни катаптаары.**

**Чугаа сайзырадылгазы**

**1.Чугаа болгаш чугаалажып харылзажыры:** Монолог. Диалог.

**Лексика:** Мергежил сѳстери. Терминнер. Быжыг сѳс каттыжыышкыннары.

**Морфология:** Өттүнүг сѳстери. Кылыг сѳзү болгаш ооң хевирлери. Наречиелерни болгаш ат оруннарын шын бижиири.

2. Диалог болгаш монологту ылгаары. Аас болгаш бижимел чугаага, мергежил сѳстерин, терминнерни, фразеологизмнерни болгаш чугаа кезектерин шын ажыглаары.

**Сѳзүглел дугайында билиглер. Чугаа сайзырадылгазы**

1. Сѳзүглел дугайында эге билиглер. Сѳзүглелдиң уткалыг кезектерге чардынары (абзац), оларның аразында харылзаалыы. Сѳзүглелдетема болгаш кол бодал. Сѳзүглелди эде тургузар кол хевирлери: план тургузары, допчулай бижиири.
2. Сѳзүглелдиң тема болгаш кол бодалын, кезектерин тодарадыры. Сѳзүглелдиң планын тургузары. Сѳзүглел тургузарда, ооң дес-дараалашкаан, харылзаалыын, темага дүүшкээн сагыыры. Сѳзүглелди үн доктаашкыннарын кылып, логиктиг ударениелиг сѳстерни ылгап, аянныг номчууру.

**Морфология. Орфография. Чугаа культуразы. Чугаа сайзырадылгазы**

**Дузалал чугаа кезектери**

**Эдеринчилер болгаш дузалал аттар**

1. Эдеринчилер болгаш дузалал аттар, оларның утказы болгаш ужур-дузазы. Эдеринчилер болгаш дузалал аттарның ылгалы. -*биле*деп эдеринчини аңгы азы дефистеп бижиири. *дег, ышкаш* деп эдеринчилер бѳлүглелдер тургузуп турда, биче сек-биле аңгылаары. Эдеринчилер болгаш дузалал аттарның морфологтуг сайгарылгазы.

2. Эдеринчилер болгаш дузалал аттарны чугаага ажыглаары. Падежтерниң уткаларын дузалал аттар-биле илередири, янзы-бүрү чугаа кезектерин эдеринчилер кылдыр хереглээри.

**Эвилелдер**

1. Эвилелдер, оларның утказы болгаш ужур-дузазы. Чагырыштырбас болгаш чагырыштырар эвилелдер, оларның янзылары, тус-тузунда хүлээлгелери.Эвилелдерниң морфологтуг сайгарылгазы.

2. Чагырыштырбас болгаш чагырыштырар эвилелдерни аас болгаш бижимел чугаага хереглээри. Синоним эвилелдерни солуп билири. Эвилелдерниң морфологтуг сайгарылгазын кылыры.

**Артынчылар**

**1.** Артынчылар, оларның утказы болгаш ужур-дузазы. Артынчыларның бѳлүктери болгаш шын бижилгези.Артынчыларның морфологтуг сайгарылгазы.

2. Артынчыларлыг домактарны аянныг номчууру. Чоок уткалыг артынчыларны солуп, оларның чугаага ужур-дузазын медереп билири. Артынчыларлыг сѳстерни шын бижиири. Артынчыларның морфологтуг сайгарылгазын кылыры.

**Аян сѳстери**

1. Аян сѳстери – онзагай чугаа кезээ. Аян сѳстери бар домакка бижик демдектери. Аян сѳстериниң морфологтуг сайгарылгазы.
2. Аас болгаш бижимел чугаага аян сѳстерин ажыглаары. Аян сѳстери кирген домактарга бижик демдектерин сагыыры, сѳзүглелдерде аян сѳстерлиг домактарны шын номчууру. Аян сѳстериниң морфологтуг сайгарылгазын кылыры.

**Синтаксис. Пунктуация. Чугаа культуразы. Чугаа сайзырадылгазы**

**Сѳс каттыжыышкыннары**

1. Синтаксис – грамматиканың кезээ. Синтаксистиг харылзаалар. Синтаксистиң өөренир чүүлдери: сѳс каттыжыышкыннары болгаш домак. Сѳс каттыжыышкынының дугайында билиг.

Сѳс каттыжыышкынының сѳстен болгаш домактан ылгалы.

Сѳс каттыжыышкыннарында ѳзек болгаш чагырткан сѳс, оларның холбажыр аргалары: башкарылга, хамааржылга, каттыжылга. Сѳс каттыжыышкыннарының сайгарылгазы.

1. Сѳс каттыжыышкыннарының ужур-дузазын медереп билири. Ɵзек болгаш чагырткан сѳстүң аразында холбаазын тодарадыры. Башкарылга, хамааржылга, каттыжылга холбаазы-биле каттышкан сѳстерниң уткалыг харылзааларын ылгап билири. Сѳс каттыжыышкыннарының сайгарылгазы.

**Бѳдүүн домак**

1. Бѳдүүн домак дугайында билиг. Чугаалар сорулгазының болгаш утказының аайы-биле домактарның хевирлери. Кол сѳс биле сѳглекчиниң аразында харылзаа.

Тургузуунуң аайы-биле домактарның янзыларының (ийи чугула кежигүннүг болгаш чаңгыс чугула кежигүннүг, делгереңгей болгаш делгереңгей эвес, нарынчыттынган болгаш нарынчыттынмаан, долу болгаш долу эвес) дугайында.

Бѳдүүн домакта ударение.

2. Домакты сѳстен болгаш сѳс каттыжыышкыннарындан ылгаары. Сорулгазының аайы-биле домактарның бѳлүктерин аңгылаары. Аас чугаага үн аяны, логиктиг ударениени; бижимел чугаага бижик демдектерин, сѳстерниң туружун сагыыры.

**Ийи составтыг бѳдүүн домактар**

**Домактың чугула кежигүннери.**

* + - 1. Кол сѳс болгаш сѳглекчи – домактың чугула кежигүннери. Кол сѳс биле сѳглекчиниң аразында тире.

Кол сөс. Кол сѳстүң илереттинери. Кол сѳстүң кѳргүзүкчүлери.

Сѳглекчи, ооң илереттинери, хевирлери (бѳдүүн кылыг сөстүг, составтыг кылыг сөстүг, составтыг ат сѳстүг). Сѳглекчиниң составында модальдыг сѳстер.

2. Кол сѳс биле сѳглекчиниң аразында кѳргүзүкчү чокта, домактың аялгазын шын чугаалаары, шын бижиири. Бижимел чугаага составтыг ат сѳстүг болгаш кылыг сѳстүг сѳглекчилерни ажыглаары.

**Домактың ийиги черге кежигүннери**

1. Домактың ийиги черге кежигүннериниң дугайында ѳѳренген чүүлдерин катаптаары. Немелде. Дорт болгаш доора немелделер. Оларның илереттинери. Тодарадылга болгаш капсырылга, оларның илереттинери. Байдалдар, оларның утка аайы-биле бѳлүктери: үениң, туруштуң, кылдыныг аргазының, чылдагаанның болгаш сорулганың, хемчегниӊ байдалдары. Байдалдарның илереттинери.

Делгереңгей болгаш делгереңгей эвес домактар дугайында билиг. Домакта сѳстерниң туружу. Чечен чогаал болгаш чугаалажыр стильдерде сѳстерниң туружунуң ѳскерли бээри.

1. Домактың ийиги черге кежигүннерин аңгылаары, оларның хевирлерин болгаш илереттинерин тодарадыры. Делгереңгей эвес домакты ийиги черге кежигүннери-биле делгередири. Домактың морфолог-синтаксистиг сайгарылгазын кылыры. Домакта сѳстерниң туружун хайгаараары, чечен чогаал болгаш чугаалажыр стильдерде сѳстерниң туружун ѳскертип ажыглап билири.

**Чаңгыс составтыг бѳдүүн домактар.**

**Долу болгаш долу эвес домактар**

1. Чаңгыс составтыг бѳдүүн домактар дугайында ниити билиг. Ат домактары. Тодаргай арынныг домак. Тодаргай эвес арынныг домак. Арын чок домактар. Чаңгыс составтыг бѳдүүн домактарның сѳзүглел тургузарынга ужур-дузазы.

Долу болгаш долу эвес домактар дугайында билиг.

2. Чаңгыс болгаш ийи составтыг, долу болгаш долу эвес домактарны ылгаары. Синтаксистиг синонимнер болур чаңгыс составтыг болгаш ийи составтыг бѳдүүн домактарны ажыглап, солуштурары; чүвелерниң, байдалдың, пейзажтың чурумалын кѳргүзерде, ат домактарын ажыглаары. Долу болгаш долу эвес домактарны киирбишаан, диалог тургузары.

**Домактарныӊ нарынчыттынар аргалары**

1.Домактарныӊ нарынчыттынар аргаларыныӊ дугайында билиг.

Домактың чаңгыс аймак кежигүннер-биле нарынчыттынары, оларга бижик демдектери. Каттыштырар аялга (интонация), *болгаш, база, биле* дээн чижектиг чагырыштырбас эвилелдер-биле каттышкан чаңгыс аймак кежигүннер. Чаңгыс аймак кежигүннерлиг домактарга түңнекчи сѳстер болгаш оларга бижик демдектери. Чаңгыс аймак болгаш чаңгыс аймак эвес тодарадылгалар, оларга бижик демдектери.

Домактың тускайлаан кежигүннер-биле нарынчыттынары, оларга бижик демдектери. Тускайлаан кежигүннерлиг домактарның, тускайлаашкынның ужур-утказы.

Домактың делгереӊгей кежигүннер-биле (причастиелиг, деепричастиелиг база деӊнелгелиг бөлүглелдер-биле) нарынчыттынары, оларга бижик демдектери.

Домактың делгереӊгей болгаш делгереӊгей эвес адалгалар-биле нарынчыттынары, оларга бижик демдектери, интонацияның ужур-дузазы.

Домактың киирилде сөстер болгаш киирилде домактар-биле нарынчыттынары, оларга бижик демдектери, интонацияның ужур-дузазы.

Нарынчыттынган домактарның морфолог-синтаксистиг сайгарылгазы.

2.Бѳдүүн домактың чаңгыс аймак кежигүннер, тускайлаан кежигүннер, делгереӊгей кежигүннер (причастиелиг, деепричастиелиг база деӊнелгелиг бөлүглелдер), адалгалар, киирилде сөстер болгаш киирилде домактар-биле нарынчыттынганын тодарадыры.

Чаңгыс аймак кежигүннерниң үн аяны болгаш эвилелдер дузазы-биле каттыжырын аңгылап билири. Тускайлаашкынның ужур-утказын билири. Тускайлаан кежигүннерлиг домактарны чечен чогаалдан тывары. Нарынчыттынган домактарны аас болгаш бижимел чугаага ажыглаары, оларга бижик демдектерин болгаш үн аянын сагыыры.

Нарынчыттынган домактарның морфолог-синтаксистиг сайгарылгазын кылыры.

**7 класска чыл дургузунда ѳѳренген чүүлдеринге катаптаашкын.**

**Чугаа сайзырадылгазы**

**8 КЛАСС (68 шак)**

**Киирилде тема**

**Чугаа сайзырадылгазы**

1. Бүгү делегейниң тѳрээн дылдар болгаш тыва дыл хүнүнүң дугайында.
2. Бүгү делегейниң тѳрээн дылдар хүнүн кажан, каяа, чүге доктаатканын; тыва дыл хүнүнүң ужур-дузазын үнелээри. Чон бүрүзүнге тѳрээн дылдың ужур-дузазын медереп билири.

**7 класска ѳѳренген чүүлдерни катаптаары**

**Чугаа сайзырадылгазы**

1. Дузалал чугаа кезектери болгаш аян сѳстери. Сөс каттыжыышкыны болгаш оларның холбаалары. Бѳдүүн домак болгаш ооң нарынчыттынар аргалары. Сѳзүглел.
2. Дузалал чугаа кезектериниң морфологтуг сайгарылгазын кылыры. Бѳдүүн домактың долу морфолог-синтаксистиг сайгарылгазын кылыры, бижик демдектерин сагыыры. Сѳзүглелден нарынчыттынган бѳдүүн домактарны, домактан сѳс каттыжыышкыннарын тып, оларның холбааларын тодарадыры.

**Ɵске кижиниң чугаазын дамчыдар аргалар. Чугаа сайзырадылгазы**

1. Ɵске кижиниң чугаазын дамчыдар аргалар дугайында.

Дорт болгаш доора чугаа дугайында билиг. Дорт чугааның мурнунда болгаш соонда авторнуң сѳстери. Дорт чугааның иштинде авторнуң сѳстери. Дорт чугаалыг домактарга бижик демдектери.

Цитата. Цитата ажыглаанда, бижик демдектери.

Дорт чугаалыг домактарның болгаш цитаталарның сѳзүглел тургузарынга ужур-дузазы.

1. Дорт болгаш доора чугаалыг домактарга бижик демдектерин сагыыры. Дорт чугааны авторнуң сѳстеринден аялга дузазы-биле ылгалдыр чугаалаары. Ɵске кижиниң чугаазын дорт чугаа-биле, доора чугаа-биле дамчыдары. Дорт чугааны дораа чугаа кылдыр ѳскертири. Цитаталарны чугаага ажыглаары.

**Пунктуация.**

1. Пунктуация дугайында билиг. Бижик демдектери болгаш оларның ужур-утказы. Медээ, айтырыг, кыйгырыг, алгы домактарынга бижик демдектери. Нарынчыттынган домактарга бижик демдектери. Биче секти, ийи секти, бүдүн чартык секти ажыглаары. Тире болгаш дефисти ылгаары. Кавычканы ажыглаары.

2. Бижимел чугаага пунктуастыг нормаларны сагыыры. Тыва дылдың орфографтыг словарын ажыглаары.

**Синтаксис. Пунктуация. Чугаа культуразы. Чугаа сайзырадылгазы**

**Нарын домак**

1. Нарын домак дугайында билиг.Нарын домактың хевирлери: чагырышпаан болгаш чагырышкан. Нарын домакта бѳдүүн домактарның каттыжар аргалары: кожумактар, эвилелдер болгаш эвилелзиг сѳстер, эдеринчилер болгаш дузалал аттар, артынчылар, үн аяны.
2. Нарын домакта бѳдүүн домактарның чугула кежигүннерин тып, кызыгаарын айтыры, каттыжар аргаларын тодарадыры. Нарын домактың хевирлерин ылгаары. Нарын домактың иштинде бѳдүүн домактар аразынга бижик демдектерин сагыыры.

**Чагырышпаан нарын домак.**

1. Чагырышпаан нарын домактар дугайында билиг, оларга бижик демдектери. Чагырышпаан нарын домактарның янзылары: эвилелдер чок чагырышпаан нарын домак, эвилелдерлиг чагырышпаан нарын домак.

Чагырышпаан нарын домактарга бижик демдектери.

Чагырышпаан нарын домактың морфолог-синтаксистиг сайгарылгазы.

1. Чагырышпаан нарын домактарны чугаага ажыглаары, оларның шын номчууру. Чагырышпаан нарын домактарга бижик демдектерин сагыыры. Чагырышпаан нарын домактың морфолог-синтаксистиг сайгарылгазын кылыры.

**Чагырышкан нарын домак. Чугаа сайзырадылгазы**

1. Чагырышкан нарын домак дугайында билиг. Чагырышкан нарын домакта кол болгаш тайылбыр домак. Оларның холбажыр аргалары.

Чагырышкан нарын домакта тайылбыр домактарның янзылары: тодарадылганың, немелдениң, үениң, даар байдалдың, чөрүлдээниң, сорулганың, чылдагаанның, деңнелгениң, туруштуң, кылдыныг аргазының тайылбыр домактары, оларга бижик демдектери.Чагырышкан арын домактың морфолог-синтаксистиг сайгарылгазы.

1. Чагырышкан нарын домактың кол болгаш чагырткан домактарының аразында уткалыг харылзаазын тодарадыры. Чагырткан домактарның кол домакка холбажыр аргаларын ылгап, танып билири. Чугаага чагырышкан нарын домактарны ажыглаары. Чагырышкан нарын домактарга бижик демдектерин салырын бадыткаары. Чагырышкан арын домактың морфолог-синтаксистиг сайгарылгазын кылыры.

**Нарын синтаксистиг конструкциялар**

1. Нарын синтаксистиг конструкциялар дугайында билиг. Оларның кезектериниң аразында харылзаалар болгаш бижик демдектери.

2. Сѳзүглелдерде нарын синтаксистиг конструкцияларны танып, тып, бижик демдектерин сагыыры.

**8класска чыл дургузунда ѳѳренген чүүлдеринге катаптаашкын.**

**Чугаа сайзырадылгазы**

1. **КЛАСС (34 шак)**

**Киирилде тема. Чугаа сайзырадылгазы**

1. Чоннуң культура болгаш тѳѳгүзүнүң айтырыгларының ооң дылын дамчыштыр илереттинип келири. Тыва улустуң чугаа этикеди.
2. Тыва улустуң аас чогаалы, чечен чогаалында болгаш тѳѳгү талазы-биле сѳзүглелдерде дылдың национал-культурлуг ужур-утказы сиңниккенин тодарадыры. Тыва чугаа этикединиң дүрүмнерин ѳѳредилгениң ажыл-чорудулгазынга болгаш амыдыралга чѳптүг ажыглаары.

**7-8 класстарга ѳѳренген чүүлдерин катаптаары**

**Чугаа сайзырадылгазы**

1. Ɵске кижиниң чугаазын дамчыдар аргалар. Бѳдүүн домак. Нарын домак. Чагырышкан болгаш чагырышпаан нарын домактар. Нарын синтаксистиг конструкциялар.
2. Дорт болгаш доора чугаалыг домактарга бижик демдектерин сагыыры. Цитаталарны ажыглаары. Бѳдүүн болгаш нарын домактарны ылгаары. Чагырышкан болгаш чагырышпаан нарын домактарны, нарын синтаксистиг конструкцияларны сѳзүглелдерден тып, танып билири.

**Дыл дугайында ниити билиглер. Чугаа сайзырадылгазы**

1. Дылдың ниитилел амыдыралынга ужур-утказы. Дыл эртеми база ооң адырлары: фонетика, лексика, грамматика болгаш оларның ѳѳренир чүүлдери.

Тыва дыл эртеминиң үндезин дѳстери.

Тывага ажыглап турган бижиктерниң кыска тѳѳгүзү.

Тыва дылдың шинчилекчилери. Тыва дылдыӊ баштайгы шинчилелдери. Советтиг Тыва үезинден эгелээш, амгы үеге чедир шинчилеп келгени.

Амгы тыва дылдың хевирлери: литературлуг дыл, девискээр аайы-биле диалектилер, кара чугаа болгаш ооң аяны, мергежилиниӊ аайы-биле хевирлери, жаргоннар.

2. Дылдың ниитилел амыдыралынга ужур-утказын. Кижиниң амыдыралында харылзажырының чаңчыл-мергежилдериниң чугулазын, ниитилел болгаш күрүне амыдыралында, чаа делегейде тыва дылдың ужур-дузазын медереп билири. Тыва дылдың чаражын, байлаан (чеченин) медереп билири. Амгы тыва дылдың хевирлерин ылгаары. Тыва болгаш ѳске түрк дылдарның сайзыралының дугайында кол чүүлдерни таныштырары.

**Сѳзүглел дугайында билиглер. Чугаа сайзырадылгазы**

1.Сѳзүглел дугайында билиг. Сѳзүглелдиң кол демдектери (кезектерниң тема болгаш тургузуг талазы-биле чаңгыс аай болуру, грамматика талазы-биле харылзаалыы, утка талазы-биле чаңгыс аай болуру, тѳнген уткалыы), темазы, кол утказы, микротемазы (кыска темаларга чардынганы). Абзацтың чугааның стиль-композициялыг үзүндүзү болуру. Чугааның утка болгаш хүлээлгелериниң аайы-биле хевири: чурумал, тоожуушкун, угаап боданыышкын. Сѳзүглелдиң тургузуу, планы. Сѳзүглелде теманы сайзырадырының аргалары. Улуг хемчээлдиг сѳзүглелди эде тургузарының кол хевирлери: план тургузары, тезис, допчулай бижиири, аннотация.

Сѳзүглелдиң филологтуг сайгарылгазының дугайында кыска тайылбыр (сѳзүглелдиң фонетика, лексика, морфология, синтаксис талазы-биле курлавырлары; сѳзүглелге сөстүӊ доора болгаш көжүрген уткаларын, контекстуалдыг синонимнерни болгаш антонимнерни, окказионализмнерни (авторнуӊ бодунуӊ чогааткан сөстери) ажыглааны).

2. Сѳзүглелди ооң темазының, утказының, тургузуунуң аайы-биле сайгарары. Сѳзүглелде дүлгүүр сѳстерни тып билири болгаш оларның аайы-биле сѳзүглелде кол бодалды болгаш ооң темазын тодарадып билири. Сѳзүглелдиң планын тургузары. Сѳзүглелди уткалыг кезектерге чарып, дылының онзагайын сайгарары. Чугааның сорулгазының, темазы азы кол бодалының аайы-биле, кымга адрестээнин, байдалын барымдаалап сѳзүглелде дылдың (чугааның) кандыг аргаларын ажыглаанын сайгарары. Сѳзүглел тургузарының негелделерин сагып, аңгы-аңгы хевирлерниң сѳзүглелдерин тургузары. Аас болгаш бижимел чугааның чижектерин үнелеп, ѳскертири. Сѳзүглелдиң дыл талазы-биле сайгарылгазын кылыры.

**Чугаа культуразы. Стилистика. Чугаа сайзырадылгазы**

1. Чугаа культуразының дугайында ниити билиг. Чугаа культуразының кол негелделери. Аас болгаш бижимел чугааның кол-кол негелделери. Тыва дылдың словарьларының тыва литературлуг дылдың нормаларын шиңгээдип алырынга ужур-дузазы.

Стилистика. Стильдерниң хүлээлгезиниң аайы-биле хевирлери. Ном болгаш чугаа стильдери.

Чугаа стили болгаш ооң-биле холбашкан чугаа культуразының айтырыглары.Ооң хевирлериболгаш онзагайы: чугаалажыры, чугаалаары, кижилерниң амы-хууда чагаалары.

Эртем стили болгаш ооң-биле холбашкан чугаа культуразының айтырыглары. Ооң хевирлери болгаш онзагайы: үнелел, реферат, аннотация, тезис, илеткел, статья, рецензия дээш о.ѳ. Эртем стилинде сѳзүглелге цитаталарны ажыглаары.

Публицистика стили болгаш ооң-биле холбашкан чугаа культуразының айтырыглары. Ооң хевирлери болгаш онзагайы: илеткел, демдеглел, медээ, статья, интервью, тоожуушкун, репортаж.

Албан-херек стили болгаш ооң-биле холбашкан чугаа культуразының айтырыглары. Ооң хевирлери болгаш онзагайы: шынзылга, билдириишкин, резюме, протокол.

Чечен чогаал стили, ооң жанрларының дыл талазы-биле онзагайлары.

2. Тыва литературлуг дылдың нормаларын билири, оларны аас болгаш бижимел чугаага сагыыры. Бодунуң чугаазында четпестерни эдип билири. Тыва дылдың литературлуг нормаларын словарьлар таварыштыр хайгаараары. Өѳредилгеге болгаш хүн бүрүде амыдыралга тыва дылдың онзагайын кадагалавышаан, ажыглаары.

Ном болгаш чугаа стильдерин ылгап билири. Чугааның аянын барымдаалап, ооң стилин тодарадыры, стильдерни ылгаары. Сѳзүглелдиң кайы стильге хамааржырын тодарадыры. Чугааның аңгы-аңгы стильдер, жанрлар, хевирлеринге бижимел чугааларны тургузары. Эш-ѳѳрүнүң мурнунга улуг эвес дыңнадыг, илеткел, реферат-биле чүве чугаалаары; маргылдаалыг айтырыгларны шиитпирлээринге киржири. Бодалдарын, сагыш-сеткилин илередиринге сѳстүң ужур-дузазын; сѳс курлавырын байыдарының эргежок чугулазын медереп билири. Чугааның сорулгазынга болгаш байдалынга дүүштүр сѳстерни, сѳс каттыжыышкыннарын, домактарны шын ажыглаары. Ɵске кижиниң чугаазын дамчыдар аргаларны шын ажыглаары. Янзы-бүрү хевирниң словарьларындан херек медээни тып, шилип, янзы-бүрү ажыл-чорудулгага шын ажыглаары. Тыва дылдың байлак сѳс курлавырын чечен чогаалда болгаш амыдыралда ажыглаанын хайгаараары.

**5-9 класстарга ѳѳренген чүүлдерни түңнээри**

1. Лексика, фонетика, грамматика (морфология биле синтаксис), шын бижилге.
2. Ук темалар талазы-биле ѳѳренген чүүлдерни системажыдып, түңнээри.

**ОРТУМАК (ДОЛУ) НИИТИ ƟƟРЕДИЛГЕ**

**Ниити ѳѳредилге черлерингеортумак (долу) ниити ѳѳредилгениң**

**«Тѳрээн (тыва) дылга»чижек ажылчын программазы**

**БААЗАЛЫГ КЕЗЭЭ (10-11 классы)**

**ТАЙЫЛБЫР БИЖИК**

10-11 класстарга «Тѳрээн (тыва) дыл» эртеминге чижек программа ӨФКС-тиң ортумак (долу) ниити ѳѳредилгезиниң негелделеринге дүүштүр тургустунган. Программа эртемниң кол утказын ажыдып, ѳѳредилгениң кол угланыышкының тодарадып, “Тыва дыл” эртеминиң баазалыг кезээниң сорулгаларынга дүүштүр ѳѳреникчилерни кижизидип, сайзырадырын магадылап турар.

Тус программа башкының бодунуң ажылчын программазын тургузарынга, ѳѳредилге номнарының авторларынга кол даяныр уг-шиин тургузуп турар. Аңаа даянып, авторлуг программаларны, ѳѳредилге номнарын, методиктиг сүмелерни тургузуп болур.

Өѳредилге материалдарын тургузарының кол принциптерин, ооң тургузуун, класс аайы-биле дес-дараалаштыр ѳѳредириниң болгаш темаларны хуваарын башкы бодунуу-биле ажылчын программазынга тодарадып ап болур. Дылдың кезектерин класс аайы-биле каш шакка ѳѳредирин программада айыткан.

**Чижек программаның тургузуу**

10-11 класстарга тыва дылга чижек программа (баазалыг кезээ) дѳрт кезектен тургустунган:

* Чижек программаның тургузуу болгаш «Тыва дыл» эртеминиң ниити характеристиказы, баазалыг кезээнге ѳѳредириниң сорулгалары, ѳѳредилге планында туружун айыткан «Тайылбыр бижик»;
* Коммуникативтиг болгаш дыл талазы-биле база культура талазы-биле компетенцияларын хевирлээр үш темалыг блокта айыткан “Тѳрээн (тыва) дыл курузунуң кол утказы”
* «Тыва дыл» эртемин ѳѳренгениниң түңнелдери;
* «Тыва дыл» курузунда 10-11 класстарга дыл болгаш чугаа болуушкуннарының утказын болгаш ажыглалын тайылбырлап турар дыл эртеминиң (азы лингвистиктиг билиглерин бирги блокта (1 дугаар деп санда), ѳѳреникчилерниң ажыл-чорудулгазының кол хевирлерин ийи дугаар блокта (2 дугаар деп санда), класс бүрүзүнге эртемни каш шакка ѳѳредирин чижеглей хуваап тургускан «Чижек темалыг планнаашкын»;

**Ортумак (долу) школага (баазалыг кезээнге)** тыва дылды ѳѳредириниң сорулгалары.

Тыва дылды ѳѳредириниң**кол сорулгалары:**

* ѳѳреникчилерниң “”Тыва дыл” эртеминге алганы дыл системазының дугайында база коммуникативтиг, дыл болгаш культура талазы-биле компетенцияларын улам ханыладыры;
* доозукчуларның национал бот-медерелин национал культуразынга, тѳрээн дылының байлаанга болгаш онзагайынга, хамааты ээ-харыысалгазынга даянып хевирлээри;
* доозукчуну келир үеде шилип алганы болгаш ѳске-даа мергежилдиӊ кижилери-билечугааны чорудуп билир кылдыр хевирлээринге ажыктыг арга-мергежилдерни сайзырадыр;
* бодунуӊ ѳске кижилерден ылгалып турар талаларын медереп билир, келир үеде амыдыралчы планнарын тургузар болгаш амыдыраар оруун тып ап шыдаар доозукчуну кижизидер.

**Түннел хыналда ажылдар болгаш**

**аттестацияның хевирлери**

Тыва дыл болгаш литература эртемнери-биле сырый харылзаалыг болгаш, түңнел аттестацияны (күрүне шылгалдазын) чогаадыг хевиринге 3 шак 55 минута дургузунда бижидер. Чогаадыгның түңнелдери тыва дылга болгаш тыва литературага хамааржыр кылдыр хынаарының негелделерин тургузар.

**Ɵѳредилге планында «Тыва дыл» эртеминиң туружу**

Регионалдыг ѳѳредилге планында төрээн дылды ѳѳредиринге неделяда 1 шакбердинген. Ынчангаш бо программаны дараазында шактарга ѳѳредип болур кылдыр чижеглей кылган: 10 класска – 34 шак, 11 класска – 34 шак. Ниитизи-биле 10-11 класстарга – 68 шакка өөредир кылдыр киирген.

**ЭРТЕМНИҢ КОЛ УТКАЗЫ**

***Коммуникативтиг компетенцияның хевирлеттинерин хандырып турар утказы:***

1. Чугаалажып харылзажыры – ажыл-чорудулга үезинде кижилерниң аразында харылзажылганың хевири. Чугаалажып харылзажырының хевирлери: официалдыг болгаш анаа байдалга чугаа чорудары, хѳй улус мурнунга болгаш ийи-чаңгыс кижилер-биле чугаа чорудары. Чугааның байдалы болгаш ооң компонентилери.

Амгы тыва дылдың функционалдыг стильдерниң (эртем, албан-херек, публицистика), аас чугаа болгаш чечен чогаал дылы.

Эртем стили, ону каяа ажыглаары, хүлээлгези. Эртем стилиниң демдектери. Эртем стилиниң хевирлери: илеткел, статья, дыңнадыг, аннотация, рецензия, реферат, тезис, кыскалады бижиири, чугаалажыры (беседа), дискуссия.

Албан-херек стили, ону каяа ажыглаары, хүлээлгези. Албан-херек стилиниң демдектери. Албан-херек стилиниң хевирлери: билдириишкин, шынзылга, хол үжүү, резюме, албан-херек чагаазы, чаралал. Албан-херек бижииниң хевири болгаш тургузуу.

Публицистика стили, ону каяа ажыглаары, хүлээлгези. Публицистика стилиниң демдектери. Ооң кол жанрлары: илеткел, демдеглел, медээ, статья, интервью, тоожуушкун, репортаж.

Хѳй кижи мурнунга чугааның культуразын билири. Хѳй улус мурнунга чугаа: темазын, сорулгазын тодарадыры, херек материалдарны тывары. Хѳй улус мурнунга чугааның композициязы. Ону тургузарда, чугааның каяа болурун барымдаалавышаан, дылдың аргаларын, чугааның темазынга, байдалынга дүүштүрүп, дыңнакчыларга таарыштыр шилип алыры.

Аас чугаа, ону каяа ажыглаары, хүлээлгези. Аас чугааның ылгавыр демдектери. Аас-биле дамчытпас чугааның аргалары. Ооң хевирлери болгаш онзагайы: чугаалажыры, чугаалаары, кижилерниң амы-хууда чагаалары. Албан-херек, эртем болгаш публицистикада чугааның аяны.

Аас болгаш бижимел чугааның онзагайы. Чугааның янзы-бүрү адырларынга (сфера общения) монолог болгаш диалог чугааны сайзырадыры. Янзы-бүрү культуралар (чоннар) аразынга чугааны чорудары.

Янзы-бүрү хевирлерниң, стильдерниң болгаш жанрларның сѳзүглелдери-биле ажылдаарының культуразы (номчулга болгаш медээни эде тургузары). Номчулганыңянзы-бүрү хевирлерин чугааның сорулгаларының болгаш байдалының аайы-биле ажыглаары: чүгүртү азы улуг-каралап номчууру, сѳзүглелден херек информацияны дилеп-тып номчууру, шинчилеп, шинчилел-сайгарылгалыг номчууру дээш оон-даа ѳске. Янзы-бүрү функционалдыг стильдерде болгаш жанрларда сѳзүглелдерни эде тургузары. Тыва дылдан орус дылче очулдурары. Техниктиг херекселдерни (телефон, компьютер, электроннуг почта болгаш ѳске-даа) ажыглаарда, чугаа культуразын билири.

Чечен чогаал дылы болгаш ооң амгы тыва дылдыңѳске янзыларындан ылгалы. Чечен чогаал дылының кол демдектери: овур-хевир тургузары, уран-чечен аргаларны болгаш дылдың функционалдыг янзыларын ажыглаары.

2. Харылзажылганың аңгы-аңгы байдалдарында чугааның сорулгазын болгаш чылдагааннарын дамчыдып билири.

Функционалдыг стильдерниң хевирлерин, жанрларын тодарадыры.

Аас болгаш бижимел чугаага эртем-ѳѳредиг, албан-херек чугаазының болгаш аас чугааныңкультуразын улам сайзырадыры.

Хѳй кижи мурнунга чугааны чорудуп, олар-биле харылзааны тып билири. Монолог болгаш диалог чугааны дыңнап билириниң культуразын улам сайзырадыры.

Дыңнаан азы номчаан сѳзүглелиниң утказын (долузу-биле, кысказы-биле) дамчыдары.Чечен чогаал дылын ылгап билири.

Сѳзүглелдиң темазын, кол бодалын, тургузуун болгаш чугааның янзызының аайы-биле сайгарары. Сѳзүглелдиң планын тургузары. Сѳзүглелдиң утказының аайы-биле, домактарның харылзажыр аргаларының аайы-биле уткалыг кезектерин тодарадып тургузары. Сѳзүглелдиң дылының онзагайын сайгарары. Аңгы-аңгы хевирлер, стильдер, жанрлар аайы-биле сѳзүглелдерни тургузары. Сѳзүглел тургузарының негелделерин сагыыры (логиктиг болуп турары, дес-дараалашкаа, чергелешкээ, харылзаалыы, темага дүүшкээ дээш о.ѳ.). Сөзүглелди үнелээри болгаш хоюглаары.

***Дыл талазы-биле компетенцияның (дыл болгаш дыл эртеминге хамаарышкан айтырыгларны ыяк билири) хевирлеттинерин хандырып турар утказы:***

Тыва дыл – Россия Федерациязының чоннарының дылдарының бирээзи, тыва аймак чоннуң национал дылы, Тыва Республиканың девискээринде күрүне дылдарының бирээзи. Россияның түрк дылдыг чоннарының аразында туружу. Амгы тыва дылдың сайзыралынга ѳске дылдарның салдары.

Тыва дыл болгаш уран чүүл. Тыва дыл болгаш чоннуң тѳѳгүзү.

Тыва дыл –аңгы-аңгы девискээрлерде (Красноярск крайның Усинск сумузунда; Сонгу-Барыын Моолдуң Буянт аймакта Ховду, Баян-Ульгий аймакта Цэнгел, Хубсугул аймакта Цагаан-Нур сумуларында, Кыдаттың Синьцзянь-Уйгур автономнуг округта болгаш делегейниң аңгы-аңгы булуңнарында) чурттап чоруур *тыва* улустуң харылзажыр дылы.

Национал культураларның харылзажылгазының түңнелинде дылдарның бот-боттарын байыдары. Тыва дылыдың шинчилекчилери.

Дылдың система болуру. Дылдың кол кезектери (лексика, фонетика, сѳс тургузуу, сѳс чогаадылгазы, морфология, синтаксис) болгаш оларның харылзаазы.

Амгы тыва дылдың ажык-дузазы.

Литературлуг дыл болгаш чечен чогаал дылы. Сѳзүглел болгаш ооң дыл системазында болгаш чугаада туружу.

Тыва дылдың фонетиктиг, лексиктиг, грамматиктиг системазының онзагайы. .

Чугаа культуразы. Чугаа культуразының кол талалары: нормативтиг, харылзажылганың болгаш этиканың.

Дыл нормазы болгаш ооң кол онзагайлары. Дыл нормаларының кол хевирлери: литературлуг тыва дылдың шын адалга, лексика, стилистика болгаш грамматика (морфология болгаш синтаксис) талазы-биле нормалары.

Шын адалганың нормалары. Аас чугаага шын адалганың ужур-дузазы. Узадыр адаар, ѳк-биле адаары ажык болгаш ажык эвес үннерниң шын адалгазы. Ажык үннерниң аяннажылгазы, ооң ужур-дузазы. Аяннажылгага чагыртпайн баар таварылгалар болгаш оларның чылдагааннары. Ажык эвес үннерниң сѳс иштинге каттыжып эптежири. Ажык үннер аразынга дүлей ажык эвес үннерниң ыыткыр ажык эвес үннер-биле солчуру. Тыва дылда ударениениң онзагайы.

Лексиктиг нормалар. Сѳстү утказынга дүүштүр ажыглаары – аас чугааның кол негелдези. Утказын болгаш ажыглаар аянын барымдаалавышаан, синонимниг одуругдан херек сѳстү шилиир.

Грамматиктиг нормалар. Сѳстүң хевирлерин нормага дүүштүр ажыглаары. Сѳс каттыжыышкыннарын башкарылга, каттыжылга, хамааржылга холбааларынга дүүштүр шын тургузары. Эдеринчилерни, артынчыларны сѳс каттыжыышкыннарынга шын ажыглаар. Домактарны шын тургузары. Кол сѳс биле сѳглекчини таарыштырары. Нарынчыттынган домактарны шын тургузары. …

Орфографтыг нормалар. 1) сѳстүң кезектерин шын бижиири; 2) тудуштур, дефистеп болгаш аңгылап бижиири; 3) улуг болгаш бичии үжүктерни ажыглаары; 4) сѳстү кѳжүрериниң чуруму; 5) сѳстерни кыскаладырының чуруму.

Пунктуастыг нормалар: 1) домактың тѳнчүзүнге бижик демдектери; 2) бѳдүүн домактың иштинде бижик демдектери; 3) нарын домактың кезектериниң аразында бижик демдектери; 4) ѳске кижиниң чугаазын дамчыдарда бижик демдектери; 5) харылзаалыг сѳзүглел иштинде бижик демдектери. Абзацтың сѳзүглелди уткалыг кезектерге чарар бижик демдээ болуру. Амгы тыва дылдың словарьларында дыл нормаларыниң илереттингени.

2. Кижиниң амыдыралында харылзажырының чаңчыл-мергежилдериниң чугулазын, ниитилел болгаш күрүне амыдыралында, делегейде тыва дылдың ужур-дузазын медереп билири. Тыва дылдың чаражын, байлаан эскерип билири. Түрк дылдарның бѳлүктерин, оларның аразында тыва дылдың сайзыралының дугайында кол чүүлдерни билири. Чечен чогаал сѳзүглелдеринде дылдың уран аргаларын ажыглаанын хайгаараары. Чугаа үезинде литературлуг дылдың нормаларын сагыыр.

Аас чугаада домактарның болгаш бижимел сѳзүглелдерниң тургузуун, сорулганы чедип алыр дээш, чорудар ажылдырның дээштиин үнелеп билир.

Тыва дылдың нормативтиг словарьларын ажыглаар. Албан-херекчи, эртем болгаш публицистика стильдериниң сѳзүглелдерин тургузарынга болгаш эде тургузарынга орфографтыг болгаш пунктуастыг нормаларны ажыглаар. Аңгы-аңгы стильдерде сѳзүглелдерниң лингвистиктиг сайгарылгазын кылыр.

***Культура талазы-биле компетенцияның хевирлеттинерин хандырып турар утказы***

Чоннуң төрээн дылының ооң культуразы болгаш тѳѳгүзү-биле сырый холбаалыы. Тыва улустуң амыдыралын кѳсгүскен чүвелерни, болуушкуннарны илередир сѳс курлавыры; историзмнер; быжыг сѳс каттыжыышкыннары болгаш аас чогаалдың сѳс курлавыры; тыва аттар. Тыва улустуңүлегер домактары болгаш чечен сѳстери.

Тыва дылда чоннуң материалдыг болгаш сагыш-сеткил культуразының илереттингени. Тыва дылдыңѳске дылдардан үлегерлээн лексиказы, оларның ажыглалының (шиңгээдип алганының) онзагайлары.

Национал культураларның харылзашканы-биле дылдарның сѳс курлавырының байыыры. Тыва улустуң чугаа этикединиң онзагайлары.

2. Улустуң аас чогаалында, чечен чогаалында болгаш тѳѳгү талазы-биле сѳзүглелдерниң дылында тыва чоннуң национал-культурлуг шынар-демдээн илереткен сѳстерни тывар; оларның утказын тыва дылдың словарьларының дузазы-биле тайылбырлаары.

**Ортумак (долу) ниити ѳѳредилгениң**

**«Тѳрээн (тыва) дылга» ѳѳренгениниӊ предметтиг түӊнелдери**

**Баазалыг кезээн ѳѳренгениниң түңнелинде доозукчу дараазында чүүлдерни кылып билир болур:**

* дылдың аргаларын чугааның сорулгазынга болгаш байдалынга дүүштүр ажыглаар;
* дылдың хевирлериниң дугайында билиглерни (литературлуг дыл, кара чугаа, жаргоннар дээш о.ѳ) сѳзүглел тургузарынга ажыглап билир;
* аас болгаш бижимел чугааны, янзы-бүрү монолог (чурумал, тоожуушкун, угаап боданыышкын) болгаш диалог сѳзүглелдерни болгаш кайы-бир жанрга (ушта бижилгелер, допчулай бижиири, илеткелдер, дыңнадыглар, үнелелдер, рефераттар, чогаадыглар дээш о.ѳ) сѳзүглелдерни тургузуп билири;
* стиль болгаш жанр аайы-биле аас болгаш бижимел сѳзүглелдерни тургузары;
* шилип алган профилиниң аайы-биле сѳзүглел тургузарда, дылдың уран аргаларын медерелдиг ажыглаары;
* сѳзүглел тургузарда, домактарда сѳстерниӊ лексика болгаш грамматика талазы-биле холбааларын шын ажыглаары;
* аӊгы-аӊгы жанрларныӊ сѳзүглелдерин аас болгаш бижимел хевиринге тургузары;
* шилип алганы профиль аайы-биле сѳзүглел тургузарда, дылдыӊ уран аргаларын утказынга дүүштүр медерелдиг ажыглаары;
* сѳзүглел-биле ажылдаарда, номчулганың (дилеп-тывар, кѳѳр, таныжар, шинчилээр дээш о.ѳ) болгаш дыңнаарының (сѳзүглелди долузу-биле билип алыр, кол утказын билип алыр, херек медээ тып алыр) янзы-бүрү хевирлерин ажыглаары;
* сѳзүглелде кѳскү болгаш чажыт, чугула болгаш чугула эвес медээлерни, тема болгаш кол бодалын барымдаалап сайгарары;
* информация алыр чүүлдерден (массалыг информация чепсектеринден, Интернеттен, аудио-, видеоматериалдардан…) бодунга херек материалдарны уштуп ап, ооң бижимел сѳзүглелин тургузуп билири;
* бижимел сѳзүглелди медээ дамчыдар ѳске хевирлерже (Интернетче, аудио-, видеоматериалдарже…) шилчидип билири;
* хѳйнүң мурнунга чугаалаар чүүлүнүң темазын шилип, сорулгазын тодарадып, шын дамчыдып, чугаа культуразын сагып билири;
* чугаа үезинде тыва литературлуг дылдың орфоэпия талазы-биле болгаш лексиктиг, грамматиктиг, стилистиктиг, орфографтыг, пунктуастыг нормаларын сагыыры;
* бодунуң болгаш ѳске кижиниң чугаазын дылдың нормаларынга дүгжүп турарының талазы-биле үнелээри;
* аас болгаш бижимел чугааның дылдың нормаларынга дүгжүп турарын үнелээри-биле дыл словарьларын болгаш тайылбыр номнарны ажыглаары;

**ЧИЖЕК ТЕМАЛЫГ ПЛАННААШКЫН**

**10 КЛАСС (34 шак)**

**Дыл дугайында ниити билиглер. Чугаа сайзырадылгазы**

1. Дыл – кижилерниң харылзажырының чугула чепсээ. Дылдарның ѳг-бүлезиниң дугайында билиг. Бурунгу түрк дылдар. Тыва дыл – түрк дылдарның бирээзи.

Түрк дылдарның бурунгу тураскаалдарының бирээзи – орхон-енисей бижиктери. Руниктиг бижиктиг тураскаалдар. Бижимел тураскаалдарның хевирлери болгаш жанрлары.

Амгы тыва дылдың ажыглалы. Тыва дыл — байлак аас чогаалының болгаш чечен чогаалдың дылы. Массалыг медээ чепсектериниң дылы.

Амгы үеде радио-, теледамчыдылгалар, солун-сеткүүл, интернет четкизинде, байырлалдар болгаш концерт үезинде тыва дылдың ажыглалының деңнели. Театр дылы. Оларның тыва чугаа культуразын сагып турары болгаш хажыдыышкыннары.

2. Кижиниң амыдыралында харылзажырының чаңчыл-мергежилдериниң чугулазын, ниитилел амыдыралынга тыва дылдың ужур-дузазын медереп билири. Түрк дылдар болгаш тыва дыл дугайында билиглерин амыдыралга ажыглаары.

Бурунгу түрк бижиктиг тураскаалдарының тѳѳгүге чугулазын медереп билири болгаш оларны кадагалаары. Амгы тыва дылдың сайзыралын хайгаараары. Бижимел болгаш аас чугаага, массалыг медээ дамчыдар чепсектерге, хѳй-ниити болгаш ѳг-бүле чергелиг хемчеглерге, янзы-бүрү чарлалдар кылырда, дыл нормаларын, чугаа культуразын сагыыры; оларда хажыдыышкыннарны илередип, оларны болдурбазын медереп билири.

**Фонетика. Графика. Орфография. Орфоэпия.**

**Чугаа сайзырадылгазы**

1. Фонетика дугайында ниити катаптаашкын.

Үн болуушкуннары (ажык эвес үннерниң сѳс иштинге дѳмейлежири, ажык эвес үннерниң сѳс иштинге үннерниң чиде бээри, туружунуң аайы-биле үннерниң ѳскерли бээри , протеза, эпитеза, эпентеза)

Ниитилел амыдыралынга бижиктиң ужур-дузазы. Тыва алфавиттиң кыска тѳѳгүзү. Тыва орфоэпияның чугула айтырыглары.

2. Тыва дылда үн болуушкуннарын тодарады билири. Кижи тѳрелгетеннин амыдыралының сайзыралынга бижиктиң ужур-дузазын медереп билири. Тыва дылдың орфографтыг словарьларын ажыглаары.

Шын бижилгениң болгаш шын адалганың дүрүмнерин херек кырында сагыыры.

Сѳзүглелдерниң фонетика, шын бижилге, шын адалга талазы-биле сайгарылгазын кылыры.

**Лексика, фразеология болгаш чугаа культуразы.**

**Чугаа сайзырадылгазы**

1. Тыва дылдың сѳс курлавырының дугайында.

Сѳстүң лексиктиг болгаш грамматиктиг уткалары (чаңгыс болгаш хѳй уткалыг болуру; сѳстүң дорт, доора, кѳжүрген уткалары).

Сѳстерниң уткалыг харылзааларының аайы-биле бѳлүктери (омонимнер, синонимнер, антонимнер)

Лексиканың тывылган угунуң аайы-биле бѳлүктери.

Лексиканың ажыглалының аайы-биле бѳлүктери.

Омонимнер биле хѳй уткалыг сѳстерниң ылгалы. Табу болгаш эвфемизмнер.

Тыва ономастика.

Фразеология дугайында билиг. Тыва дылдың фразеологтуг словары.

Тыва лексикография. Амгы үеде ажыглаттынып турар словарьларның байлак тыва дылды шиңгээдип алырынга ужур-дузазы.

2. Кижиниң бодалдарын, сагыш-сеткилин илередиринге сѳстүң ужур-дузазын; сѳс курлавырын байыдарының эргежок чугулазын медереп билири. Идепкейлиг болгаш идепкейлиг эвес сөс курлавырының ажыглалының база тывылган угунуң болгаш стилистиктиг аянының аайы-биле тыва дылда сөс курлавырын аңгылаары.Харылзажылганың сорулгазы болгаш байдалынга дүүштүр сѳстерни болгаш сѳс каттыжыышкыннарын чѳп ажыглаары. Бодунуң болгаш ѳске улустуң чугаазында сѳстерни чугааның аянынга, байдалынга таарыштыр ажыглаанын үнелээри.

Янзы-бүрү хевирниң словарьларындан (тайылбыр, фразеологтуг, этимологтуг, очулга, терминнер словарьлары) херек медээни тып, шилип билири болгаш янзы-бүрү ажыл-агыйның кайы-даа адырынга шын ажыглаары.

Сѳзүглелдиң лексиктиг курлавырларын сайгарары.

**Сѳс тургузуу, сѳс чогаадылгазы**

**болгаш оларга хамаарышкан орфография, чугаа культуразы**

1. Тыва дылда сѳстерниң тургузуу болгаш кезектери, оларның хевирлери. Морфема (сѳстүң уткалыг кезектери) –дылдың эң бичии кезии.

Сѳс чогаадылгазының кол аргалары: морфологтуг, синтаксистиг болгаш хурааңгайлаашкын аргазы-биле сѳстерниң тургустунары. Тыва дылда кожумактарның хевирлери (ѳскертилге, чогаадылга, хевир кожумактары).

2. Морфемаларның чүге сѳстүң уткалыг кезээ болурун медереп билири. Сѳсте кезектерниң лексиктиг, грамматиктиг, сѳс чогаадыр ужур-дузазын билири. Сѳстүң уткалыг кезектериниң (дазыл, чогаадылга, хевир тургузар, ѳскертилге кожумактары) чугула демдектерин ылгаары, сѳстү кезектерге чарары. Сѳс чогаадыр аргаларны ылгаары. Сѳстү утказының болгаш чогаадылгазының аайы-биле кезектерге чарары. Сѳс чогаадылгазының кол аргаларын тодарадып, оларны чижектерге бадыткаары. Сѳзүглелдерде сѳстерниң тургузуунуң болгаш чогаадылгазының аайы-биле сайгарылгазын кылыры. Сѳс тургузуунга болгаш сѳс чогаадылгазынга алган билиглер болгаш мергежилдерин шын бижилгеге ажыглаары. Тыва дылдың словарьларын ѳѳредилгениң янзы-бүрү айтырыгларын шиитпирлээрле ажыглаары. Чечен чогаалга сѳс чогаадылгазының аргаларын хайгаараары.

**Морфология, аңаа хамаарышкан орфография, чугаа культуразы болгаш чугаа сайзырадылгазы**

1. Тыва дылда чугаа кезектери.

2. Морфологияда алган билиглерин түңнээри. Тускай чугаа кезектерин, ѳттүнүг сѳстерин болгаш дузалал чугаа кезектерин, аян сѳстерин ылгаары, оларның чугаага ужур-дузазын билири.

**Аттыг чугаа кезектери**

1. Чүве адының грамматиктиг утказы, морфологтуг демдектери болгаш синтаксистиг хүлээлгези. Чүве аттарының лексика-семантиктиг бѳлүктери. Чүве аттарының сан, падеж, хамаарылга категориялары. Оларның ужур-утказы, тургустунары. Орус дылдан үлегерлеп алган чүве аттарының падежтерге болгаш хамаарылга хевиринге ѳскерлири, оларны шын бижиири.

Демдек адының грамматиктиг утказы, синтаксистиг хүлээлгези. Демдек аттарының тургустунары болгаш уткалыг бѳлүктери. Шынарының демдек аттарының чадалары. Сан адының грамматиктиг утказы, морфологтуг демдектери болгаш синтаксистиг хүлээлгези. Сан аттарының бѳлүктери, оларның кожумактарын шын бижиири.

2. Аттыг чугаа кезектериниң ылгалыр кол демдектерин тодарадыры. Чугаа болгаш чечен чогаал, албан-херек, эртем стильдеринде сѳзүглелдерге аттыг чугаа кезектерин янзы-бүрү домак кежигүннери кылдыр ажыглаанын сайгарары.

**Ат орну**

1. Ат орнунуң грамматиктиг утказы, морфологтуг демдектери болгаш синтаксистиг хүлээлгези. Ат оруннарының бѳлүктери, оларны шын бижиири.

2. Ат оруннарының утказын болгаш морфологтуг демдектерин тодарадыры. Домакка чаңгыс ол сѳстү катаптавазы-биле ат оруннарын ажыглаары. *Силер* деп ат орнун хүндүткелдиң демдээ кылдыр чугаага ажыглаары. *Мен* деп ат орнун эртем ажылдарынга ажыглавазы.

**Ɵттүнүг сѳстер.**

1.Ɵттүнүг сѳстерниң утказы, шын бижилгези.Оларның дузалал кылыг сѳстери-биле аңгылап бижиир нарын сѳс тургузары.

2.Ɵттүнүг сѳстериниң тускай чугаа кезээ болурун, ону чугаага шын ажыглап, нарын сѳс тургузарынга ужур-дузазын тайылбырлап билири.

**Кылыг сѳзү**

1. Кылыг сѳзүнүң грамматиктиг утказы, морфологтуг демдектери, синтаксистиг хүлээлгези. Кылыг сѳстериниң тургустунары. Кылыг сѳзүнүң немелде утка илередир хевирлери (залог, вид болгаш болур-болбас хевирлери), оларның кожумактарын шын бижиири.

Причастиелер. Причастиелиг бѳлүглелдер, оларга бижик демдектери. Деепричастиелер. Деепричастиелиг бѳлүглелдер, оларга бижик демдектери. Наклонение, ооң хевирлери. Болуушкун наклонениезиниң үелери. Кылыг сѳстериниң сѳзүглел тургузарынга ужур-дузазы.

2. Кылыг сѳстериниң утказын, кол морфологтуг демдектерин, синтаксистиг хүлээлгезин тодарадыры. Кылыг сѳзүнүң хевирлерин ажыглаан сѳзүглелдиң сайгарылгазын кылыры.

**Наречие**

1. Наречиениң грамматиктиг утказы, синтаксистиг хүлээлгези. Наречиелерниң уткалыг бѳлүктери болгаш оларның тургустунары. Наречиелерни шын бижиири.

2. Наречиелерниң утказын, морфологтуг демдектерин тодарадыры. Наречиелерниң домакка хүлээлгезин тодарадыры.

Наречиелер болгаш демдек аттары кирген сѳзүглелдерни сайгарары.

**Дузалал чугаа кезектери**

1. Дузалал чугаа кезектериниң дугайында ниити билиг. Эдеринчилер болгаш дузалал аттар. Эвилелдер болгаш эвилелзиг сѳстер. Артынчылар. Дузалал чугаа кезектериниң шын бижилгези.

2. Эдеринчилерниң, эвилелдерниң, артынчыларның утказын болгаш грамматиктиг демдектерин тодарадыры. Янзы-бүрү чугаа кезектерин эдеринчилер кылдыр хереглээри.  *Биле* деп сѳстү эвилел азы эдеринчи кылдыр ажыглаарын ылгап билири. Артынчыларлыг домактарны аянныг номчууру, оларны чугаалажыр болгаш чечен чогаал стильдеринге ажыглаанын хайгаараары.

Дузалал чугаа кезектериниң сѳзүглелге ужур-дузазын илередири-биле сайгарылганы кылыры.

**Аян сѳзү**

1. Аян сѳстери – онзагай чугаа кезээ, оларны аас болгаш бижимел чугаага ажыглаары. Аян сѳстери бар домакка бижик демдектерин салыры. Аян сѳстерлиг сѳзүглелдерде ударение.

2. Аян сѳстериниң чугаа болгаш чечен чогаал стилинде сѳзүглелдерге ужур-дузазы.

Аян сѳстери кирген домактарны аянныг номчууру, бижик демдектерин сагыыры.

**Чыл дургузунда ѳѳренген чүүлдерин түңнээри.**

**Чугаа сайзырадылгазы**

**11 КЛАСС (34 шак)**

**Дыл эртеминиң дугайында билиглер**

1. Дыл эртеми болгаш ооң бѳлүктери.

Амгы үеде тыва дылдың ажыглалы (sms- чагаалар, интернет четкизи дээш о.ѳ).

Тыва дылды шинчилеп келгениниң кыска тѳѳгүзү.

Амгы тыва дылдың шинчилекчилери, оларның кол ажылдары. Тыва дыл эртеминиң лексика, фонетика, морфология, синтаксис кезектерин болгаш ѳске-даа тыва дылдың айтырыгларын шинчилээн эртемденнер.

2. Дыл эртеминиң дугайында билиглерин түңнээри. Тыва дылды шинчилеп келгениниң кыска тѳѳгүзүн, тыва дылдың шинчилекчилериниң, оларның эртем ажылдарының кол угланыышкыннарын билири. Эртем стилинде сѳзүглелдерниң сайгарылгазы.

**Орфография. Чугаа культуразы. Чугаа сайзырадылгазы**

1. Орфография дугайында билиг. Тыва дылдың эң билдингир орфограммалары. Тыва орфографияның үндезиннери (фонетиктиг, морфологтуг, этимологтуг, чаңчылчаан, иероглифтиг). Шын бижилгениң дүрүмнери. Тудуштур, дефистеп, аңгылап бижиир нарын сѳстер.

2. Сѳсте орфограммаларны тып, оларның шын бижилгезин тайылбырлаары. Орфографтыг болгаш ѳске-даа словарьларны ажыглаары. Солун-сеткүүлдерде, номнарда, албан-херек бижиктеринде шын бижилгениң дүрүмнерин хажыткан таварылгаларны сайгарары.

**Дыл болгаш культура Чугаа сайзырадылгазы**

1. Дылда чоннуң тѳѳгүзү болгаш культуразының илереттингени. Чоннуң культура, тѳѳгү, география, езу-чаңчылдарын чырыткан тыва дылда номнарыныңүнези.

Тыва чугааныӊ аяны.

2. Тыва улустуң аас чогаалында, чечен чогаалында болгаш тѳѳгү, уран чүүл, Тываның девискээри, езу-чаңчылдар талазы-биле сѳзүглелдерде дылдың национал-культурлуг ужур-утказы сиңниккенин тодарадыры; дылдың словарьлары-биле (тайылбыр, очулга словары дээш о.ѳ.) оларның утказын тайылбырлаары. Тываның тѳѳгүлүг болгаш культурлуг чаңчылдарын кѳргүскен чамдык сѳстерниң болгаш чугааларның тывылган тѳѳгүзүнүң дугайында дыңнадыгларны, рефераттарны, илеткелдерни белеткээрде, словарьларны болгаш тайылбыр номнарны ажыглаары. Тыва чугааның дүрүмнерин ѳѳредилгениң ажыл-чорудулгазынга болгаш амыдыралга чѳптүг ажыглаары.

**Синтаксис, ооң-биле холбашкан пунктуация.Чугаа сайзырадылгазы**

**Сѳс каттыжыышкыннары.**

1. Сѳс каттыжыышкыннары, ооң кезектериниң аразында холбажыр аргалары: башкарылга, хамааржылга, каттыжылга.

2. Сѳс каттыжыышкыннарының ѳзек болгаш чагырткан сѳстен тургустунарын, оларның аразында холбааларын тодарадыры. Сѳс каттыжыышкыннарының домак тургузарынга ужур-дузазын сөзүглелдерге сайгарары.

**Бѳдүүн домак.**

1. Бѳдүүн домак. Домактыӊ чугула болгаш ийиги черге кежигүннери, оларның илереттинери. Чаӊгыс болгаш ийи чугула кежигүннүг домактар. Сорулгазыныӊ аайы-биле домактарныӊ янзылары.

2. Домакта сѳстерниң туружун ылгап, тодарадыры. Домак кежигүннериниң кандыг чугаа кезектери-биле илереттингенин билири. Бѳдүүн домактың синтаксис-морфологтуг сайгарылгазын кылыры.

**Домактарныӊ нарынчыттынар аргалары**

1.Домактарныӊ нарынчыттынар аргаларының дугайында.

Чаңгыс аймак кежигүннер-биле нарынчыттынары, оларга бижик демдектери.

Тускайлаан кежигүннер-биле нарынчыттынары, оларга бижик демдектери.

Делгереӊгей кежигүннер-биле (причастиелиг, деепричастиелиг база деӊнелгелиг бөлүглелдер-биле) нарынчыттынары, оларга бижик демдектери.

Делгереӊгей болгаш делгереӊгей эвес адалгалар-биле нарынчыттынары, оларга бижик демдектери, интонацияның ужур-дузазы.

Киирилде сөстер болгаш киирилде домактар-биле нарынчыттынары, оларга бижик демдектери, интонацияның ужур-дузазы.

2.Бөдүүн домактыӊ нарынчыттынар аргаларын тодарадып, оларга бижик демдектерин сагыыры. Нарынчыттынган домактарга интонацияның ужур-дузазын тайылбырлап билири. Бѳдүүн домакты нарынчыдар аргаларны аас болгаш бижимел чугаага шын ажыглаары. Нарынчыттынган домактарлыг сөзүглелдерниӊ сайгарылгазын кылыры.

**Нарын домак**

**Чагырышпаан нарын домак.**

1. Нарын домактарның хевирлери. Нарын домакта бѳдүүн домактарның каттыжар аргалары: кожумактар, эвилелдер болгаш эвилелзиг сѳстер, эдеринчилер болгаш дузалал аттар, артынчылар, үн аяны.

Чагырышпаан нарын домактарда кирип турар бѳдүүн домактарның утка талазы-биле харылзаазы, ону илередир аргалары. Чагырышпаан нарын домактарга бижик демдектерин салыры.

2. Чагырышпаан нарын домакты чагырышкан нарын домактан ылгаары. Чагырышпаан нарын домактарның кезектериниң аразында харылзаазын илередири. Чагырышпаан нарын домактар кирген сөзүглелдерниӊ сайгарылгазын кылыры.

**Чагырышкан нарын домак**

1. Чагырышкан нарын домактарда кирип турар бѳдүүн домактарның утка талазы-биле харылзаазы. Чагырышкан нарын домакта кол болгаш тайылбыр домактар, оларның холбажыр аргалары. Чагырышкан нарын домактарга бижик демдектери.

2. Чагырышкан нарын домактарның кезектериниң холбажыр аргаларын тодарадыры. Тайылбыр домактарның янзыларын билири. Ук домактарны шын аялга-биле номчууру. Чагырышкан нарын домактар кирген сөзүглелдерниӊ сайгарылгазын кылыры.

**Нарын синтаксистиг конструкциялар**

1. Нарын синтаксистиг конструкцияларның (хѳй кезектерлиг нарын домактарның) тургузуу, кезектериниң аразында харылзаалар. Оларга бижик демдектери.

2. Сѳзүглелде нарын синтаксистиг конструкцияларны тодарадып, шын аялга-биле номчууру. Нарын синтаксистиг конструкцияларны тургузары. Нарын синтаксистиг конструкцияларның синтаксистиг сайгарылгазын кылыры.

**Ɵске кижиниң чугаазын дамчыдарының аргалары.**

1. Дорт болгаш доора чугаа - ѳске кижиниң чугаазын дамчыдарының аргалары. Дорт чугаага бижик демдектери. Дорт чугаалыг домактарга үн аянының ужур-дузазы. Цитаталар. Цитаталарны аас болгаш бижимел чугааның янзы-бүрү хевирлеринге ажыглаарының аргалары.

Дорт чугаалыг болгаш цитаталарлыг домактарныӊ сөзүглел тургузарынга ужур-дузазы.

2. Дорт болгаш доора чугааны ылгаары. Дорт болгаш доора чугааны аас болгаш бижимел чугаазынга ажыглап, дорт чугааны доора чугаа-биле солууру. Бижимел болгаш аас чугаага цитаталарны шын ажыглаары. Оларга бижик демдектерин шын салыры. Дорт чугааны аас чугаага болгаш чечен чогаал, публицистика стилинде сөзүглелдерге ажыглаанын сайгарары.

**Пунктуация**

1. Пунктуация дугайында билиг. Тыва пунктуацияның үндезиннери, кол дүрүмнери. Чаңгыс черге ийи-үш бижик демдектерин хереглээр таварылгалар.

2. Бижимел ажылдарга пунктограммаларны шын салыры, дүрүмнерни сагыыры.

**Сѳзүглел**

1. Сѳзүглел дугайында билиг. Сѳзүглелдиң кол демдектери (кезектерге чардынары, уткалыг кезек болуру, харылзаалыы). Сѳзүглелде домактарның болгаш кезектерниң харылзашкан аргалары. Абзацтың сѳзүглелдиң кезектеринге чардынар аргазы болуру. Чечен чогаал стилиниң ѳске стильдерден оназагайы. Сѳзүглелде чурумал, тоожуушкун, угаап боданыышкын кылдыр бижиттинген детальдарны сайгарар чуруму.

Сѳзүглелдиң филологтуг сайгарылгазы.

2. Сѳзүглелдиң темазын, кол бодалын, тургузуун болгаш чугааның янзызының аайы-биле сайгарары. Сѳзүглелдиң планын тургузары. Сѳзүглелдиң утказының аайы-биле, домактарның харылзажыр аргаларының аайы-биле уткалыг кезектерин тодарадып тургузары. Сѳзүглелдиң дылының онзагайын сайгарары. Аңгы-аңгы хевирлер, стильдер, жанрлар аайы-биле сѳзүглелдерни тургузары. Сѳзүглел тургузарының негелделерин сагыыры (логиктиг болуп турары, дес-дараалашкаа, чергелешкээ, харылзаалыы, темага дүүшкээ дээш о.ѳ.). Сөзүглелди үнелээри болгаш хоюглаары.Сѳзүглелдиң филологтуг сайгарылгазын кылып билир.

**10-11 класстарга өөренген чүүлдеринге түӊнел**

**КАПСЫРЫЛГА:**

**10-11 класстарга тыва дылды ханы (гуманитарлыг профильге) ѳѳренгениниң түңнелинде билир чүүлдери:**

* дыл дугайында эртемни кижи тѳрелгетенниң гуманитарлыг билиглериниң кезии деп билири;
* дылды бүгү талалыг сайзырап турар система кылдыр сайгарары;
* бердинген сѳзүглелде дылдың кезектерин илередири болгаш оларның аразында харылзааларын тодарадыры;
* сѳзүглелде дылдың аргаларын шын, тода, чугаага таарыштыр ажыглаанының талазы-биле болгаш бодунуң база ѳске кижиниң чугаазын үнелээри-биле сайгарары;
* янзы-бүрү темаларга аңгы-аңгы авторларның чугаазын (ооң иштинде тыва дылдың байлааның болгаш чаражының, онзагайының дугайында) тайылбырлаары;
* тыва дылдың синонимнерин бодунуң бодалын чиге болгаш чугаазы билдингир болур кылдыр ажыглаары;
* тыва дылдың болгаш тыва дыл эртеминиң сайзыралының болгаш тѳѳгүзүнүң дугайында билири;
* чугаа үезинде ѳске кижиниң бодалынга хамаарыштыр бодунуң чѳпшээрежип азы чѳпшээрешпейн турарын илередири;
* чугула болгаш чугула эвес медээлерин, дыңнаан сѳзүглелинде билир болгаш билбези медээни ылгаары;
* сѳзүглелдиг болгаш ѳске-даа медээлерни боду тып, алган медээлерни сайгарары;
* дылдың стилистиктиг курлавырларын үнелээри;
* сѳзүглел тургузарда, ооң стилиниң демдектерин чидирбези;
* номчаан азы дыңнаан сѳзүглелдерин кыскадып база допчулал, үнелел, реферат кылдыр ѳскертири;
* бердинген сѳзүглелге үнелелдерни бээри;
* номчуурунуң, чугаалажырының, дыңнаарының болгаш бижиириниң культуразын сагыыры;
* эртем болгаш ажыл-агыйжы чугааның база дискуссиялыг айтырыглар шиитпирлеп тура, чугаа культуразын сагыыры;
* чугаа үезинде ооң нормаларын сагыыры;
* орфографтыг болгаш пунктуастыг чаңчылдарын болгаш мергежилдерин литературлуг тыва дыл дугайында билиглеринге даянып алгаш, улам экижидери;
* сѳс курлавырын байыдары-биле тыва дылдың словарьларын болгаш тайылбыр номнарны ажыглаары;
* дылдарның ѳг-бүлелериниң дугайында, кижиниң амыдыралында харылзажырының чаңчыл-мергежилдериниң чугулазын, ниитилел болгаш күрүне амыдыралында тѳрээн дылдың ужур-дузазын медереп билири;
* тыва дылдың ѳске түрк дылдарның болгаш гуманитарлыг эртемнер аразында болгаш ниити ѳѳредилгеде туружун болгаш ужур-дузазын бадыткаары;
* тѳрээн дылдың эртем талазы-биле үндезиннерин, оларның чадаларының болгаш билиглериниң аразында харылзааларын; тыва дылдың фонетиктиг, лексиктиг, морфологтуг, синтаксистиг системазын, сѳстерниң морфемниг тургузуун, тыва орфографияның үндезиннерин тайылбырлаары;
* дыл эртеминиң кол баазалыг билиглерин болгаш ооң кезектерин: дыл болгаш чугаа, чугаа чорудары, бижимел болгаш аас чугаа, монолог, диалог болгаш оларның хевирлери; чугааның байдалы; чугаа, эртем, публицистика, албан-херек, чечен чогаал стильдери болгаш оларның жанрлары, дылы; чугааның тоожуушкун, чурумал, угаап боданыышкын хевирлерин; сѳзүглел, ооң хевирлери; дылдың кол-кол кезектери, оларның демдектери болгаш чугаага ажыглалының онзагайларын тайылбырлаары, бадыткаары, түңнээри;
* тыва дылдың лексика болгаш фразеологиязының кол стилистиктиг курлавырларын, тыва литературлуг дылдың нормаларын (шын адалгалыг, грамматиктиг, орфографтыг, пунктуастыг), чугаа этикединиң дүрүмнерин шиңгээдири болгаш оларны херек кырында амыдыралга аас болгаш бижимел чугаага ажыглаары болгаш түңнээри;
* дылдың ниитилел хүлээлгелери-биле холбашкан лингвистиктиг шенелделерни чорудары, оларның түңнелдерин бодунуң практиктиг ажылчорудулгазынга ажыглаары;
* утказын чаңгыс аай эвес тайылбырлаан дылдың болуушкуннарын сайгарары;
* номчаан болгаш дыңнаан сѳзүглелдеринге сайгарылга кылыры болгаш оларны илеткел, статья, үнелел, кыска допчулал хевиринге кѳргүзери;
* аудитория мурнунга янзы-бүрү жанрның сѳзүглелдери-биле чүве чугаалаары;
* бодунуң чугаазынга хайгааралды, бот-үнелелди, бот-эдилгени кылыры;
* чугааның шынарынга болгаш дээштиинге хамаарышкан сайгарылганы чорудары;
* тѳлевилел ажыл-чорудулгазынга, ѳѳредилге-шинчилел ажылдарын тургузуп болгаш чорударынга киржири: даап бодаашкынны идип үндүрери, оларның хыналдазын чорудары, шинчилел ажыл-чорудулгазының аргаларын, баш бурунгаар айтырыгның (Бир эвес… чүү болурул? деп айтырыгга харыылап билири) бѳдүүн билиглерин ажыглаары;
* бодунуң чогаалдарын бижиири, белеткел чокка сѳзүглелди чогаадыры;
* бодунуң чугаазын улам ыңай сайзырадып экижидери;
* бодунуң ѳг-бүле, ук-ызыгуур, омак-сѳѳк, социал болгаш шажынчы хамаарылгазын медереп билири, амгы амыдыралдың болуушкуннарынга бодунуң хамаарылгазын тодарадыры;
* бодунуң хамааты туружу дээш туржуп билири, бодунуң база чончу үзелдерни илередири;
* ѳѳредилгезин уламчылап, келир үеде мергежилин (профессиязын) медерелдиг шилиири.

**ПРОГРАММАНЫң ƟƟРЕДИЛГЕ-МЕТОДИКТИГ БОЛГАШ**

**МАТЕРИАЛ-ТЕХНИКТИГ ХАНДЫРЫЛГАЗЫ**

Амгы үениң дериг-херексели чүгле кѳргүзүглүүн эвес, а боданып чугаалаарын дүрген сайзырадыры-биле ѳѳредилге шѳлүнге мультимедийлиг чаа аргаларны тургузарын хандырар ужурлуг. Ол чүгле дыл системазының болгаш чугаа мергежил-чаңчылдарын эвес, а ниити ѳѳредиглиг чаңчылдарын база хевирлээр.

Ɵѳреникчилерниң аас болгаш бижимел чугаазын сайзырадырынга орус болгаш тыва чурукчуларның сюжеттиг чуруктарын, тыва болгаш ѳске-даа чоннарның ус-шеверлериниң кылган ажылдарын кѳргүзүг материалдары кылдыр ажыглаары – тыва болгаш ѳске-даа чоннарның культуразы, тѳѳгүзү-биле таныштырары. Оларның онзагай чурумалдыг талаларын чугаалап тура, ѳѳреникчилер аас болгаш бижимел чугаазын сайзырадыр аргалыг болур. Ол ышкаш электроннуг курлавырларны (презентацияларны, тыва дылдың электроннуг корпузун, мультимедийлиг кѳргүзүглер, тыва дылга хамаарышкан аудио-, видеороликтер, электроннуг ѳѳредилге болгаш номчулга номнары дээш о.ѳ) ажыглаары чугула. Сюжеттиг чуруктар болгаш кѳргүзүг материалдары ѳѳреникчилерниң сѳс курлавырын байыдар, аас болгаш бижимел чугаазын идепкейжидер, эстетиктиг кижизидилгениң айтырыгларын шиитпирлээринге дузалаар. Ɵѳредилге номнарынга методиктиг удуртулгалар болгаш ѳске-даа методиктиг дузаламчы ажылдарның башкыга турары чугула.

**Тыва дыл кичээлинге ажыглап болур интернет-курлавырлары**

«Тываның чогаалчылар» сайтызы ([www.picateli-tuvy.ru](http://www.picateli-tuvy.ru)).

Национал школалар хѳгжүдер институттуң сайтызы (www.irnsh.ru).

Ɵѳредилге номнарының электроннуг хевири: 5-6 класстар, 2018. (эде үндүрүлгелер: 5-6 кл 2014, 2015):

1. Бавуу-Сюрюн М.В., Сувандии Н.Д., Ооржак Б.Ч., Хертек А.Б., Сарыглар Ч.А. Тыва дыл. 5 класс. [Электроннуг ресурс]. Кирер адрези: http://irnsh.ru/qwe/
2. Бавуу-Сюрюн М.В., Ооржак Б.Ч., Хертек А.Б., Доржу К.Б. Тыва дыл. 6 класс. [Электроннуг ресурс]. Кирер адрези: http://irnsh.ru/qwe/

**Нормативтиг документилер:**

* ФГОС основного общего образования. Станрдарты второго поколения. // - М.: Просвещение, 2011. – 48 с.
* Фундаментальное ядро содержания общего образования. В.В. Козлова, А.М. Кондакова редакциязы-биле. М.: Просвещение, 2009. – 59 с. (Серия «Стандарты второго поколения»).

**Концепциялар:**

* Данилюк А.Я., Кондаков А.М., Тишков В.А. Концепция духовно-нравстенного развития и воспитания личности гражданина России. – М.: Просвещение, 2010. – 21 с.
* Кенин-Лопсан М.Б., Салчак К.Б., Сундуй Г.Д., Шаалы А.С. Тыва Республиканың өөредилге черлеринге кижиниң сүзүүн болгаш мөзү-шынарын кижизидип сайзырадырының концепциязы. – Кызыл: Изд-полиграф. отдел «Билиг» НШХИ, 2011. – 34 а.
* Концепция воспитания человека культуры в образовательных учреждениях Республики Тыва. ред. Шаалы А.С. 2-ги үндүрүлге. – Кызыл: ИПО “Билиг”, 2003. – 31 а.

**Орус дылдың программалары болгаш стандартары:**

* Примерные программы по учебным предметам. Русский язык. 5-9 класстар: проект. – 2-ги үндүрүлге. – М.: Просвещение, 2010. – 112 а. (Серия «Стандарты второго поколения»)
* Русский язык. Рабочие программы. Предметная линия учебников Т.А. Ладыженской, М.Т. Баранова, Л.А. Тростенцовой и др. 5-9 кл. Пособие для учителей общеобразовательных учреждений. 12-ги үндүрүлге, катап үндүрген. М.: Просвещение, 2011. – 111 а.

**Ɵѳредилге-методиктиг литература:**

* Доржу К.Б., Сувандии Н.Д., Хертек А.Б., Ооржак Б.Ч., Сарыглар Ч.А., Бавуу-Сюрюн М.В. Ɵѳредилге ному “Тыва дыл” 5 класс. – Кызыл: НШХИ, 2014. – 256а.
* Бавуу-Сюрюн М.В., Доржу К.Б., Ооржак Б.Ч., Хертек А.Б. Ɵѳредилге ному “Тыва дыл”. 6 класс. – Кызыл: НШХИ, 2015. – 249 а.
* Монгуш Д.А., Доржу К.Б. Ɵѳредилге ному “Тыва дыл” 6-7 класс. 4-кү үндүрүлге. – Кызыл: Ю.Ш. Кюнзегеш аттыг ТНҮЧ ., 2007. Ѳөредилге ному. – 278 а.
* Биче-оол М.Д., Монгуш Д.А., Бавуу-Сюрюн М.В., Ойдан-оол А.К. Тыва дыл. 8-9 класстар. Ѳөредилге ному. 4-кү үндүрүлге. – Кызыл: ТНҮЧ, 2006. – 238 а.
* Доржу К.Б. Төрээн (тыва) дылдыӊ морфологиязынга мергежилгелер чыындызы. Ѳөредилге ному. – Кызыл: ТывКУ, 2016. – 163 а.
* Салзынмаа Е.Б. Сопоставительная грамматика тувинского и русского языков. – Кызыл: РИО ТывКУ, 2008. – 91 с
* Сувандии Н.Д., Бавуу-Сюрюн М.В., Доржу К.Б., Ооржак Б.Ч., Хертек А.Б. 9-ку класстыӊ доозукчуларыныӊ тыва дылда түӊнел күрүне шылгалдаларыныӊ (чаа хевир-биле) чижек онаалгаларыныӊ чыындызы. - Кызыл: НШХИ, 2014. – 63 а.

**Тыва дылда стандартар болгаш программалар:**

* Ойдан-оол А.К., Сат Ш.Ч., Н.Д. Сувандии. Тыва дыл болгаш харылзаалыг чугаа сайзырадылгазы. 5-11 классы. Күрүне стандарты. Ɵѳредилге программалары. – Кызыл, 2008. – 88 а.
* Тыва Республиканыӊ ниити өөредилгезиниӊ Күрүне стандартыныӊ нацонал-девискээр кезээ. НШХИ үндүрүлгези. – Кызыл: ТНҮЧ, 2006. – 263 а.
* Доржу К.Б. Тыва дыл болгаш чогаалды 8-11 класстарга хандыр өөредириниӊ шенелде программазы. – Кызыл: НШХИ, 2005. – 56 а.

**Методиктиг сүмелер, справочниктер:**

* Бавуу-Сюрюн М.В., Куулар Ч.К. Тыва дылдыӊ лексиказынга факультативтер. Ѳөредилге-методиктиг удуртулга. - Кызыл: Типография КЦО «Аныяк», 2005. 116 с.
* Дээди өөредилге черинге тыва дылдыӊ башкылаашкыны. – Кызыл: РИО ТывКУ, 2008. – 97 а.
* Март-оол К.Б. 5-9 класстарга тыва дылды башкылаарының методиказы. 1-ги үндүрүлге. – Кызыл: ТНҮЧ, 2002. – 272 ар.
* Тыва орфографияның болгаш пунктуацияның дүрүмнери. Ред. Д.А. Монгуш. №2. – Кызыл: Республиканың типографиязы, 2001. – 64 а.
* Ойдан-оол А.К., Ооржак М.Ч., Ооржак С.Т-С. Диктантылар чыындызы. 5-9 класстарга. – Кызыл: ТНҮЧ, 2003. – 245 а.

**Тыва дылдың словарьлары:**

* Ондар Б.К. Топонимический словарь Тувы. – Абакан: үндүрүлгези Н.Ф.Катанов аттыг ХакКУ, 2004
* Орус-тыва словарь / Ред. Д.А. Монгуш. – М.: Русский язык, 1980. – 660 а.
* Тыва дылдың орфографтыг словары. Эдилгелиг болгаш немелделиг 5-ки үндүрүлгези. – Кызыл: Тываның ном үндүрер чери, 1967. – 445 ар.
* Тыва дылдың тайылбыр словары. Ред. Д.А. Монгуш. – Новосибирск: Наука, 2003. – 599 с. (Т.I:А–Й).
* Тыва дылдың тайылбыр словары. Ред. Д.А. Монгуш. – Новосибирск: Наука, 2011. – 798 с. (Т.II:К–С).
* Тыва-орус словарь. Ред. Э.Р. Тенишев. – М.: Советская энциклопедия, 1968. – 648 с.
* Татаринцев Б.И. Этимологический словарь тувинского языка. Том 1 (А-Б). – Новосибирск: Наука, 2002.
* Татаринцев Б.И. Этимологический словарь тувинского языка. Том ІІ. (Д, Е, И, Й). – Новосибирск: Наука, 2003.
* Татаринцев Б.И. Этимологический словарь тувинского языка. Том ІІІ. (К, Л, М, О). – Новосибирск: Наука, 2004.
* Татаринцев Б.И. Этимологический словарь тувинского языка. Том ІV. (П-С). –Носибирск: Наука, 2011.

**ДОПЧУЗУ:**

ТАЙЫЛБЫР БИЖИК…………………….............………….……………………3

ЭРТЕМНИҢ КОЛ УТКАЗЫ.. ............................................................................ 12

ТЕМАЛЫГ ПЛАННААШКЫН

* 5 класс……….......................................................................... .................. 19
* 6 класс………………………………………………………………….…22
* 7 класс..............................................................................................................25
* 8 класс...........................................................................................................28
* 9 класс.............................................................................................................30
* 10 класс..........................................................................................................46
* 11 классс.........................................................................................................49

ПРОГРАММАНЫң ƟƟРЕДИЛГЕ-МЕТОДИКТИГ БОЛГАШ МАТЕРИАЛ-ТЕХНИКТИГ ХАНДЫРЫЛГАЗЫ................................................................54